**SUTARTIS Dėl**

**finansų inžinerijos priemonės „Portfelinės garantijos faktoringo sandoriams 2“ ĮGYVENDINIMO**

**2020 m. [\_] d. Nr. [\_]**

**TURINYS**

1. PREAMBULĖ
2. I SKYRIUS. SĄVOKOS IR TRUMPINIAI
3. II SKYRIUS. SUTARTIES OBJEKTAS (TAIKYMO SRITIS IR TIKSLAS)
4. III SKYRIUS. TEISĖS IR ĮSIPAREIGOJIMAI
5. IV SKYRIUS. PORTFELIO FORMAVIMO SĄLYGOS
6. V SKYRIUS. FAKTORINGO SANDORIŲ TEIKIMO SĄLYGOS
7. VI SKYRIUS. GARANTIJOS MOKESTIS
8. VII SKYRIUS. REGRESAS, IŠMOKOS MOKĖJIMAS IR SKOLŲ IŠIEŠKOJIMAS
9. VIII SKYRIUS. Ataskaitų formos ir jų pateikimo tvarka
10. IX SKYRIUS. NEREIKŠMINGOS VALSTYBĖS PAGALBOS TEIKIMAS
11. X SKYRIUS. SUTARTIES ĮSIGALIOJIMAS IR NUTRAUKIMAS
12. XI SKYRIUS. BAIGIAMOSIOS NUOSTATOS
13. XII SKYRIUS. Sutarties šalių adresai ir rekvizitai

2020 m. **[\_]** d. šią sutartį dėl PGF2 **priemonės** į**gyvendinimo sudarė:**

uždaroji akcinė bendrovė „INVESTICIJŲ IR VERSLO GARANTIJOS“,

juridinio asmens kodas 110084026,

adresas Konstitucijos pr. 7, 09308 Vilnius

atstovaujama generalinio direktoriaus Kęstučio Motiejūno,

pagal savo kompetenciją veikianti kaip INVEGOS fondo valdytoja,

(toliau – „Invega“)

ir

(toliau kiekviena atskirai – Šalis, o visos kartu – Šalys)

**PREAMBULĖ**

Vadovaujantis:

1. 2013 m. gruodžio 18 d. Komisijos reglamentu (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo *de minimis* pagalbai (OL 2013, L 352, p. 1), (toliau – *De minimis* reglamentas);
2. Lietuvos Respublikos smulkiojo ir vidutinio verslo plėtros įstatymu (toliau – SVV įstatymas);
3. Lietuvos Respublikos valstybės skolos įstatymu;
4. Lietuvos Respublikos nacionalinių plėtros įstaigų įstatymu;
5. Lietuvos Respublikos civiliniu kodeksu;
6. Lietuvos Respublikos Vyriausybės 2013 m. rugpjūčio 28 d. nutarimu Nr. 791 „Dėl įgyvendinant finansų inžinerijos priemones grįžusių ir grįšiančių lėšų panaudojimo tvarkos aprašo patvirtinimo“;
7. Lietuvos Respublikos Vyriausybės 2001 m. liepos 11 d. nutarimu Nr. 887 „Dėl Uždarosios akcinės bendrovės „Investicijų ir verslo garantijos veiklos“;
8. Lietuvos Respublikos ekonomikos ir inovacijų ministro 2020 m. balandžio 10 d. įsakymu Nr. 4-223 „Dėl finansų inžinerijos priemonės „Portfelinės garantijos faktoringo sandoriams 2“ schemos patvirtinimo“ (toliau – PGF2 priemonės schema);
9. Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 d. įsakymu Nr. DĮ 226 „Dėl ekonominės veiklos rūšių klasifikatoriaus patvirtinimo“ patvirtintu Ekonominės veiklos rūšių klasifikatoriumi (EVRK 2 red.) (toliau – EVRK);

ir atsižvelgiant į tai, kad:

1. 2009 m. balandžio 7 d. tarp Lietuvos Respublikos finansų ministerijos (toliau – FM), Lietuvos Respublikos ūkio ministerijos ir „Invegos“ buvo pasirašyta Finansavimo sutartis, kuria buvo įsteigtas kontroliuojantysis fondas „INVEGOS fondas“ (toliau – INVEGOS fondas). Pagal šią sutartį INVEGOS fondo valdytoja paskirta „Invega“;
2. vadovaujantis Finansų inžinerijos priemonės „Portfelinės garantijos faktoringo sandoriams 2“ įgyvendinimo sąlygų aprašu, patvirtintu UAB „Investicijų ir verslo garantijos“ generalinio direktoriaus 2020 m. balandžio 10 d. įsakymu Nr. B-40, (toliau – Aprašas), PGF2 priemonės valdytojas buvo atrinktas sudaryti šią sutartį, kuria bus įgyvendinta PGF2 priemonė pagal Pagrindinės priemonės „Portfelinės garantijos faktoringo sandoriams 2“ sąlygas.

**susitaria:**

**I SKYRIUS. SĄVOKOS IR TRUMPINIAI**

* 1. Sutartyje iš didžiosios raidės vartojamos sąvokos ir trumpiniai suprantami taip (jei pagal kontekstą nereikalaujama kitaip):

|  |  |  |
| --- | --- | --- |
|  | **Audito institucijos** | Lietuvos Respublikos valstybės kontrolė, Lietuvos Respublikos ekonomikos ir inovacijų ministerija, FM, „Invega“, Finansinių nusikaltimų tyrimo tarnyba prie Vidaus reikalų ministerijos, Lietuvos Respublikos specialiųjų tyrimų tarnyba, Lietuvos Respublikos konkurencijos taryba, kiti tinkamai įgalioti nacionaliniai subjektai, turintys teisę tikrinti, kaip naudojamos INVEGOS fondo lėšos. |
|  | **Didžiausia išmokos pagal Faktoringo sandorį suma** | Pagal sukontraktuotą ir į Portfelį įtrauktą Faktoringo sandorį išmokėta MVĮ Faktoringo avansų suma, neviršijanti Faktoringo limito, padauginta iš Garantijos dydžio (80 proc.), tačiau ši suma negali viršyti Didžiausios išmokų sumos, ribojamos Viršutinės ribos normos dydžio. |
|  | **Didžiausia išmokų suma** | Didžiausia išmokų suma, kurią atrinktas PGF2 priemonės valdytojas galėtų gauti pagal Sutartį, sudarytą su „Invega“.  Suma apskaičiuojama naudojant formulę:  I = A x G x R, kur:  I – Didžiausia išmokų suma;  A – į Portfelį faktiškai įtrauktų Faktoringo sandorių Faktoringo avansų suma, išmokėta MVĮ, neviršijant Faktoringo limitų;  G – Garantijos dydis (80 proc.);  R – Viršutinės ribos normos dydis (20 proc.). |
|  | **Einamoji sąskaita** | Sutarties priede Nr. 1 nurodyta INVEGOS fondo grįžusių ir (ar) grįšiančių lėšų sąskaita banke, į kurią PGF2 priemonės valdytojas moka Garantijos mokestį, grąžina išieškotas sumas ir Garantijos išmokas, gautas pagal Reikalavimų neatitinkančius faktoringo sandorius, ir bet kuriems kitiems PGF2 priemonės valdytojo mokėjimams „Invegai“ pagal Sutartį atlikti. Pasikeitus šios sąskaitos rekvizitams, „Invega“ raštu informuoja PGF2 priemonės valdytoją apie pasikeitimus. Visi mokėjimai nuo rašte nurodytos datos turi būti atliekami į naują „Invegos“ rašte nurodytą banko sąskaitą, kuri toliau bus laikoma Einamąja sąskaita. |
|  | **Elektroninis parašas** | Kvalifikuotas elektroninis parašas, atitinkantis 2014 m. liepos 23 d. Europos Parlamento ir Tarybos reglamento (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje nustatytus reikalavimus. |
|  | **Faktinis portfelio dydis** | Tam tikru ataskaitiniu momentu apskaičiuotas Portfelio dydis. Portfelio dydis suprantamas kaip Portfelyje esančių Faktoringo sandorių limitų suma. |
|  | **Faktoringo avansas** | Pagal Faktoringo sandorį PGF2 priemonės valdytojo MVĮ išmokama suma, tačiau ne didesnė kaip 100 proc. nuo Faktoringo gavėjo pateiktų sąskaitų faktūrų, kurių reikalavimo teisės perleidžiamos PGF2 priemonės valdytojui, sumos. |
|  | **Faktoringo avansų išmokėjimo laikotarpis** | Data, iki kurios turi būti išmokėti Faktoringo avansai pagal į Portfelį įtrauktus Faktoringo sandorius – 12 (dvylika) mėn. nuo Tinkamumo laikotarpio pabaigos.  Tuo atveju, jei dalis Faktoringo avansų MVĮ buvo išmokėta po Faktoringo avansų išmokėjimo laikotarpio pabaigos, PGF2 priemonės valdytojui garantuojama ta Faktoringo sandorio dalis, kuri buvo išmokėta iki Faktoringo avansų išmokėjimo laikotarpio pabaigos. |
|  | **Faktoringo gavėjas** | MVĮ, su kuria PGF2 priemonės valdytojas yra sudaręs Faktoringo sutartį. |
|  | **Faktoringo limitas** | PGF2 priemonės valdytojo su MVĮ sudarytoje Faktoringo sandorio sutartyje nustatyta didžiausia Faktoringo sandorio suma, iki kurios yra išmokami Faktoringo avansai ir gali būti perimami piniginiai reikalavimai pagal MVĮ prekių ar paslaugų pirkėjui išrašytas sąskaitas faktūras. |
|  | **Faktoringo sandoris** | Faktoringo sutartis, pagal kurią teikiamas trumpalaikis finansavimas, kai MVĮ perleidžia ar įsipareigoja perleisti PGF2 priemonės valdytojui piniginius reikalavimus\* pagal savo sąskaitas faktūras už pirkėjams parduotas prekes ar suteiktas paslaugas, o PGF2 priemonės valdytojas, įsigydamas MVĮ priklausančius piniginius reikalavimus pirkėjams, išmoka arba įsipareigoja išmokėti MVĮ Faktoringo avansą pagal pateiktą sąskaitą faktūrą.  Visi PGF2 priemonės valdytojo į Portfelį įtraukiami Faktoringo sandoriai turi būti su regresu\*\* į Faktoringo sandorio gavėją.  *\*MVĮ perleistų ar įsipareigotų perleisti PGF2 priemonės valdytojui piniginių reikalavimų pagal sąskaitas faktūras už pirkėjams parduotas prekes ir paslaugas mokėtojai atsiskaito pervesdami lėšas PGF2 priemonės valdytojui.*  *\*\*Regresas – PGF2 priemonės valdytojo teisė pagal sąskaitą faktūrą perimtą reikalavimą į pirkėjo įsiskolinimą grąžinti MVĮ, kuri be išlygų privalo grąžintą reikalavimą priimti ir įvykdyti visus su reikalavimo grąžinimu susijusius įsipareigojimus.* |
|  | **Faktoringo sandorio finansavimo laikotarpis** | Laikotarpis, per kurį PGF2 priemonės valdytojas išmoka arba gali išmokėti Faktoringo avansus, kuris negali būti ilgesnis nei 12 mėnesių. Jei Faktoringo sandoris sudarytas trumpesniam nei 12 mėnesių laikotarpiui, Faktoringo sandorio finansavimo laikotarpis gali būti pratęstas, tačiau bet kuriuo atveju Faktoringo sandorio finansavimo laikotarpis negali būti ilgesnis nei 12 mėnesių, finansavimo laikotarpį skaičiuojant nuo pradinės Faktoringo sandorio sutarties sudarymo dienos. |
|  | **Faktoringo sandorio suteikimas** | Laikotarpis nuo MVĮ kreipimosi dėl Faktoringo sandorio sudarymo į PGF2 priemonės valdytoją iki Faktoringo sandorio sutarties tarp PGF2  priemonės valdytojo ir Faktoringo sandorio gavėjo pasirašymo dienos. |
|  | **Faktoringo sutartis** | PGF2 priemonės valdytojo su Faktoringo gavėju sudaryta sutartis dėl Faktoringo sandorio sudarymo. Faktoringo sutartimi PGF2 priemonės valdytojas ir Faktoringo gavėjas susitaria dėl Faktoringo sandorio finansavimo laikotarpio, Faktoringo limito, iki kurio gali būti finansuojamos pirkėjams išrašytos sąskaitos faktūros už parduotas prekes ar paslaugas, Maksimalaus mokėjimo atidėjimo pirkėjams termino. Faktoringo sutartis turi būti sudaryta su regreso teise į Faktoringo gavėją. |
|  | **Galutinė išmokos mokėjimo prašymo diena** | 60 (šešiasdešimt) kalendorinių dienų iki Sutarties pasibaigimo datos. |
|  | **Garantija (Portfelinė garantija)** | Įsipareigojimas padengti PGF2 priemonės valdytojui Probleminio Faktoringo sandorio Nuostolį.  Kiekvienas į Portfelį įtraukiamas Faktoringo sandoris garantuojamas 80 proc. Faktoringo sandorio Nuostolio, tačiau bendra Išmokų suma negali viršyti Didžiausios išmokų pagal Faktoringo sandorį sumos ir yra ribojama Viršutinės ribos normos dydžio.  PGF2 priemonės valdytojui MVĮ nesumokėti mokesčiai, palūkanos, netesybos ir delspinigiai bei kitos sąnaudos nėra kompensuojamos.  Garantija, suteikta pagal PGF2 priemonę, nėra MVĮ prievolių užtikrinimo garantija Lietuvos Respublikos civilinio kodekso 6.90 straipsnio prasme. Garantijos suteikimas ir panaudojimas nekeičia MVĮ prievolių PGF2 priemonės valdytojui apimties, turinio ir vykdymo sąlygų, t. y. PGF2 priemonės valdytojas privalo vykdyti skolos pagal visą Faktoringo sandorį, už kurį išmokėta Garantijos išmoka, išsiieškojimo veiksmus iš MVĮ.  Garantija taikoma į Portfelį įtrauktiems Faktoringo sandoriams, kurie atitinka Tinkamumo sąlygas. |
|  | **Garantijos dydis** | 80 proc. |
|  | **Garantuotas portfelis** | Faktoringo sandorių portfelis, į kurį įtrauktiems Faktoringo sandoriams yra suteikta Garantija, užtikrinanti į Portfelį įtrauktų Faktoringo sandorių, atitinkančių Tinkamumo sąlygas, nustatytos reikalavimų dalies sumokėjimą. |
|  | **Išmoka (Garantijos išmoka)** | Pagal Probleminį Faktoringo sandorį PGF2 priemonės valdytojui apskaičiuota ir išmokama garantuota Nuostolio dalis.  PGF2 priemonės valdytojas dėl Išmokos gali kreiptis į „Invegą“ pagal kiekvieną Probleminį Faktoringo sandorį praėjus 90 kalendorinių dienų nuo kreipimosi raštu į MVĮ dėl skolos sumokėjimo.  PGF2 priemonės valdytojui pateikus prašymą mokėti išmoką, išmoka atliekama per 30 kalendorinių dienų nuo el. būdu atsiųsto pasirašyto prašymo gavimo dienos „Invegoje“. |
|  | **Kontrolinis įvykis** | Kontrolinis įvykis:  a) bet kuriuo Portfelio vertinimo metu nustatoma, kad yra suteiktų Faktoringo sandorių, kurių gavėjų minimalus reitingas yra žemesnis už leistiną „B-“ ar „B3“;  b) bet kuriuo Portfelio vertinimo metu nustatoma, kad yra finansuojami su Faktoringo gavėju susijusių įmonių tarpusavio prekybiniai sandoriai, t. y. išmokami Faktoringo avansai pagal sąskaitas faktūras, MVĮ išrašytas susijusioms ir partnerinėms įmonėms, kaip jos suprantamos pagal SVV  įstatymą;  c) bet kuriuo Portfelio vertinimo metu suteiktų Faktoringo sandorių, kurių gavėjų reitingai yra „B-“ ar „B3“, koncentracija Portfelyje yra didesnė kaip 50 proc. Sutartyje numatyto Sutarto Portfelio sumos;  d) bet kuriuo Portfelio vertinimo metu viename ūkio sektoriuje pagrindinę veiklą vykdantiems Faktoringo gavėjams suteiktų Faktoringo sandorių koncentracija pagal Faktoringo limitą Portfelyje viršija 40 proc. Sutartyje numatyto Sutarto Portfelio dydžio sumos (pagal Ekonominės veiklos rūšių klasifikatorių (EVRK 2 redakcija) skyriaus lygmeniu);  e) Sutarties 4.9 punkte nustatytais terminais Faktoringo sandorių užstatų vertė viršija 20 (dvidešimt) proc. nuo Faktinio portfelio dydžio;  f) Sutarties 4.10 punkte nustatytais terminais Sutarties nuostolingumas viršija nustatytą nuostolingumo procentą;  g) „Invega“ gauna oficialią informaciją ir įvertina riziką, kad PGF2 priemonės valdytojas gali būti nepajėgus vykdyti esamų ir būsimų įsipareigojimų pagal Sutartį. |
|  | **Maksimali vieno Faktoringo sandorio vienai MVĮ suma** | Didžiausia vieno Faktoringo sandorio limito vienai MVĮ suma yra ne didesnė nei 1 875 000 EUR (vienas milijonas aštuoni šimtai septyniasdešimt penki tūkstančiai eurų), o Faktoringo gavėjų, vykdančių krovinių vežimo keliais veiklą, atveju – 937  500  EUR (devyni šimtai trisdešimt septyni tūkstančiai penki šimtai eurų). Pasibaigus Faktoringo sandorio finansavimo laikotarpiui, su MVĮ gali būti sudaromas naujas Faktoringo sandoris, tačiau bet kokiu atveju MVĮ pagal Faktoringo sandorio limitą apskaičiuota *de minimis* pagalbos suma negali būti didesnė nei pagal *De minimis* reglamento nuostatas leidžiama didžiausia *de minimis* pagalbos suma. |
|  | **Maksimalus mokėjimo atidėjimo pirkėjams terminas** | Mokėjimo atidėjimo pirkėjui terminas ne ilgesnis kaip  180 kalendorinių dienų. |
|  | **MVĮ** | Labai maža, maža ar vidutinė įmonė, kaip ji apibrėžta SVV  įstatyme. |
|  | **Neatitikimas** | Teisės aktų nuostatų, Sutarties, Faktoringo sutarties ar kitų reikalavimų nesilaikymas, susijęs su PGF2 priemonės valdytojo ar Faktoringo gavėjo veiksmais ar neveikimu, kai dėl nepagrįstų veiksmų ar neveikimo ar išlaidų PGF2 priemonės lėšos buvo ar gali būti panaudotos netinkamai. |
|  | **Nuostolis** | Nuostolį sudaro negrąžintų Faktoringo avansų pagal Faktoringo sandorį suma. Į Nuostolį nėra įskaičiuojami ir nėra kompensuojami Faktoringo gavėjo PGF2 priemonės valdytojui nesumokėti mokesčiai, netesybos ir delspinigiai bei kitos sąnaudos. |
|  | **Pajamų sąskaita** | Sutarties priede Nr. 1 nurodyta PGF2 priemonės valdytojo banko sąskaita, į kurią „Invega“ perveda Garantijos išmokas ir kitas sumas. Pasikeitus Pajamų sąskaitos rekvizitams, PGF2 priemonės valdytojas raštu informuoja „Invegą“ apie pasikeitimus. Visi mokėjimai nuo rašte nurodytos datos turi būti atliekami į naują PGF2 priemonės valdytojo rašte nurodytą banko sąskaitą, kuri toliau bus laikoma Pajamų sąskaita. |
| 1. 28 | **Prašymas** | PGF2 priemonės valdytojo pateiktas prašymas pagal Apraše nurodytas sąlygas dėl dalyvavimo įgyvendinant PGF2 priemonę kartu su visais jo priedais. |
|  | **PGF2 priemonė** | Finansų inžinerijos priemonė „Portfelinės garantijos faktoringo sandoriams 2“, kuri finansuojama iš INVEGOS fondo grįžusių ir (ar) grįšiančių lėšų, pagal kurią PGF2  priemonės valdytojas formuoja Portfelinę garantiją, kuri mažina finansavimo riziką, garantuotą Portfelį. |
|  | **PGF2 priemonės valdytojas** | Finansų įstaiga, turinti teisę teikti finansavimą Faktoringo sandorio forma, su kuria pasirašyta Sutartis |
|  | **PGF2 priemonės valdytojo iš MVĮ reikalaujamas užstato dydis** | Bet kuriuo Portfelio vertinimo metu Faktoringo sandorių užstatų vertė neturi viršyti 20 (dvidešimt) proc. nuo Faktinio portfelio dydžio (užstato vertė nustatoma pagal PGF2  priemonės valdytojo patvirtintas vidines tvarkas; Faktinis portfelio dydis čia ir toliau suprantamas kaip tam tikru momentu apskaičiuotas Portfelio dydis; Portfelio dydis suprantamas kaip Portfelyje esančių Faktoringo sandorių limitų suma). Vertinant skaičiuojamas santykis tarp į faktinį Portfelį įtrauktų Faktoringo sandorių bendros užstatų vertės, nustatytos Faktoringo sandorių suteikimo metu, ir Faktinio portfelio dydžio.  Jei vertinimo metu Faktoringo sandorių užstato vertė būtų nustatyta didesnė nei 20 proc. Faktinio portfelio dydžio, „Invega“ turi teisę stabdyti tolimesnį Faktoringo sandorių įtraukimą į Portfelį. |
|  | **Portfelis** | Faktoringo sandorių, atitinkančių PGF2 priemonės Tinkamumo sąlygas, Faktoringo limitų suma. |
|  | **Prašymas Garantijos išmokai** | Prašymas Garantijos išmokai, kurio forma nurodyta Sutarties priede Nr. 13. |
|  | **Probleminis Faktoringo sandoris** | Faktoringo sandoris laikomas Probleminiu Faktoringo sandoriu tada, kai:   1. pirkėjui pagal sąskaitą faktūrą, pagal kurią reikalavimo teisės yra perleistos PGF2 priemonės valdytojui, neatsiskaičius su PGF2 priemonės valdytoju per apmokėjimo terminą, kuris negali būti ilgesnis nei Maksimalus mokėjimo atidėjimo pirkėjams terminas, ir PGF2 priemonės valdytojui kreipusis raštu į MVĮ dėl regreso, MVĮ neatsiskaito su PGF2 priemonės valdytoju per 90 kalendorinių dienų po šio kreipimosi; ir (arba) 2. PGF2 priemonės valdytojas, veikdamas pagal vidaus taisykles ir Faktoringo sandorio sutarties nuostatas, nustato riziką, kad MVĮ nesugebės atsiskaityti su PGF2 priemonės valdytoju ir, PGF2 priemonės valdytojui raštu kreipusis į MVĮ dėl regreso, MVĮ neatsiskaito su PGF2 priemonės valdytoju per 90 kalendorinių dienų po šio kreipimosi. |
|  | **Reikalavimų neatitinkantis Faktoringo sandoris** | Pažeidžiant Sutarties sąlygas ir Aprašo sąlygas į Portfelį įtrauktas Faktoringo sandoris, kuris neatitinka MVĮ tinkamumo ir Faktoringo sandorių, įtraukiamų į Portfelį, tinkamumo sąlygų, nurodytų Sutarties V skyriuje. |
|  | **PGF2 priemonės lėšos** | Sutarties priede Nr. 1 nurodyta PGF priemonės valdytojui skirta PGF2 priemonės lėšų suma. PGF2 priemonei įgyvendinti numatyta skirti 10 mln. Eur sumą INVEGOS fondo grįžusių ir (ar) grįšiančių lėšų. Pasikeitus rinkos poreikiams PGF2 priemonei skirta lėšų suma gali būti didinama arba mažinama. Tokiu atveju patikslinta PGF2 priemonės valdytojui skirta PGF2 priemonės lėšų suma yra nurodoma pasirašytame susitarime dėl perskirstomų PGF2 priemonės lėšų skyrimo, prie kurio pridedamas atnaujintas Faktoringo sandorių įtraukimo į Portfelį grafikas ir aktuali Sutarties priedo Nr. 1 redakcija. |
|  | **Sutartas portfelio dydis** | Didžiausia leistina įtraukti į Portfelį Faktoringo limitų suma, nurodyta Sutarties priede Nr. 1.  Sutartas portfelio dydis yra didinamas, jei yra didinama PGF2  priemonės valdytojui skirta PGF2 priemonės lėšų suma, arba mažinamas, jei yra mažinama PGF2 priemonės valdytojui skirta PGF2 priemonės lėšų suma Sutartyje nustatytais atvejais. |
|  | **Sutartis** | Ši sutartis ir jos priedai kartu su visais pakeitimais. |
|  | **Sutarties nuostolingumas, proc.** | Sutarties nuostolingumas (proc.) skaičiuojamas kaip faktiškai PGF2 priemonės valdytojui sumokėtų Išmokų sumos ir į Portfelį faktiškai įtrauktų Faktoringo sandorių išmokėtos Faktoringo avansų MVĮ sumos, neviršijančios Faktoringo limito, santykis padaugintas iš 100 proc.  Sutarties nuostolingumas (proc.) apskaičiuojamas naudojant formulę:  N = IF / AF x 100 proc.,  kur:  N – Sutarties nuostolingumas (proc.);  IF – nuo Sutarties pasirašymo dienos PGF2 priemonės valdytojui faktiškai sumokėta Išmokų suma;  AF – nuo Sutarties pasirašymo dienos pagal į Portfelį faktiškai įtrauktus Faktoringo sandorius išmokėta Faktoringo avansų MVĮ suma, neviršijanti Faktoringo limito. |
|  | **Sutarties pasibaigimo data** | Ankstesnė iš šių datų:  1) 3 (treji) metai po Faktoringo sandorio, kurio terminas yra ilgiausias iš visų į Portfelį įtrauktų Faktoringo sandorių, termino pabaigos; arba  2) data, kada nebėra PGF2 priemonės valdytojo gautinų sumų, susijusių su PGF2 priemone, bet kuriuo atveju atsižvelgiant į tai, kad galutinis Sutarties galiojimo terminas yra nurodytas Sutarties 1 priede. |
|  | **Suteiktos valstybės pagalbos registras** | Suteiktos valstybės pagalbos ir nereikšmingos (*de minimis*) pagalbos registras, kuris veikia vadovaujantis Lietuvos Respublikos Vyriausybės 2005 m. sausio 19 d. nutarimu Nr.  35 „Dėl suteiktos valstybės pagalbos ir nereikšmingos (*de minimis*) pagalbos registro nuostatų patvirtinimo“ patvirtintais Suteiktos valstybės pagalbos ir nereikšmingos (*de minimis*) pagalbos registro nuostatais. |
|  | **SVV subjekto statuso deklaracija** | SVV subjekto statuso deklaracija, kurios forma ir pildymo instrukcija patvirtinta Lietuvos Respublikos ūkio ministro 2008 m. kovo 26 d. įsakymu Nr. 4-119 „Dėl smulkiojo ir vidutinio verslo subjekto statuso deklaravimo tvarkos aprašo ir smulkiojo ir vidutinio verslo subjekto statuso deklaracijos formos patvirtinimo“ (aktuali redakcija). |
|  | **Tinkamumo laikotarpis** | 3 metai nuo Sutarties pasirašymo datos (su galimybe Tinkamumo laikotarpį pratęsti, tačiau ne ilgiau nei Reglamento Nr. 1407/2013 galiojimo laikotarpiu).  Per šį laikotarpį į Portfelį gali būti traukiami Tinkamumo sąlygas atitinkantys Faktoringo sandoriai. |
|  | **Tinkamumo sąlygos** | Be kitų Aprašo 1 priede (Pagrindinės sąlygos) nurodytų reikalavimų į Portfelį traukiami Faktoringo sandoriai turi atitikti ir šias sąlygas:  1. MVĮ tinkamumo sąlygas, nurodytas Sutarties 5.1 punkte;  2. Faktoringo sandorių, įtraukiamų į Portfelį, tinkamumo sąlygas, nurodytas Sutarties 5.2 punkte;  3. Portfelio formavimo sąlygas, nurodytas Sutarties IV  skyriuje. |
|  | **Valstybės pagalbos schema** | MVĮ finansavimas pagal garantuotus PGF2 priemonės Faktoringo sandorius yra *de minimis* pagalba MVĮ, kuri teikiama pagal *De minimis* reglamentą ir PGF2 priemonės schemą.  PGF2 priemonės valdytojas yra atsakingas už tai, kad į Portfelį įtraukiami Faktoringo sandoriai būtų suteikiami atsižvelgiant į *De minimis* reglamentą ir į PGF2 priemonės schemą.  *De minimis* pagalba sumuojama, kaip tai nustatyta *De minimis* reglamento 5 straipsnyje.  *De minimis* pagalbos, suteikiamos MVĮ, dydis apskaičiuojamas pagal formulę:  D = (FL x G x T)/450, kur:  D – *de minimis* pagalbos dydis;  FL – įsipareigojimų (Faktoringo limito) suma;  G – garantijos dydis (proc.), t. y. 80 proc.;  T – garantijos trukmė (mėnesiais).  Garantijos trukmė apskaičiuojama prie Faktoringo sutartyje nustatyto Faktoringo sandorio finansavimo laikotarpio (mėnesiais) pridedant ilgiausią Faktoringo sutartyje nustatytą Maksimalų mokėjimo atidėjimo pirkėjui terminą. |
|  | **Vienos įmonės deklaracija** | Deklaracija, pagal kurią yra patikrinama Faktoringo sandorio gavėjo teisė gauti bendrą vienai įmonei suteikiamą *de minimis* pagalbą, užpildoma pagal Lietuvos Respublikos ekonomis ir inovacijų ministerijos parengtą ir interneto svetainėje http://www.esinvesticijos.lt/lt/dokumentai/vienos-imones-deklaracijos-pagal-komisijos-reglamenta-es-nr-1407-2013 paskelbtą rekomenduojamą formą (aktuali redakcija). |
|  | **Viršutinė ribos norma *(angl. Cap rate)*** | Didžiausias išmokų, kurias „Invega“ kaip INVEGOS fondo valdytoja gali išmokėti PGF2 priemonės valdytojui, dydis, t. y. 20 (dvidešimt) proc. nuo garantuotos Portfelio sumos. |

* 1. Kitos Sutartyje vartojamos sąvokos suprantamos taip, kaip jos apibrėžtos Sutarties preambulėje nurodytuose teisės aktuose.
  2. Priklausomai nuo konteksto, žodžiai, vartojami vienaskaita, gali reikšti ir daugiskaitą, ir atvirkščiai.
  3. Aprašo sąlygos ir Prašymas yra laikomi neatsiejama Sutarties dalimi. Aprašo sąlygos ir (ar) Prašymo nuostatos taikomos tiek, kiek atitinkamų klausimų nereglamentuoja Sutartis.
  4. Esant neatitikimams tarp Sutarties nuostatų ir Aprašo sąlygų, vadovaujamasi Sutarties sudarymo metu galiojusiomis Aprašo sąlygomis.
  5. Visos Sutarties spragos turi būti užpildomos ir (ar) visi neaiškumai turi būti aiškinami vadovaujantis Sutarties preambulėje bei Aprašo sąlygose nurodytų teisės aktų nuostatomis.

**II SKYRIUS. SUTARTIES OBJEKTAS (TAIKYMO SRITIS IR TIKSLAS)**

* 1. Sutartimi „Invega“ ir PGF2 priemonės valdytojas susitaria dėl PGF2 priemonės įgyvendinimo Sutartyje nustatytomis sąlygomis ir tvarka.
  2. Pagal Sutartį PGF2 priemonės valdytojo suformuotam Portfeliui suteikiama Portfelinė garantija, kuri mažina finansavimo riziką. Faktoringo sandoriai, kurie įtraukiami į Portfelį, finansuojami iš PGF2 priemonės valdytojo lėšų.
  3. PGF2 priemonės valdytojai turi įgyvendinti PGF2 priemonę taip, kad būtų užtikrintas aktyvus Faktoringo sandorių, lengvinančių atsiskaitymus su prekybos partneriais, teikimas bei kuo palankesnės finansavimo sąlygos pradedančiosioms ir (ar) jau vykdančioms verslą MVĮ.
  4. Už PGF2 priemonės įgyvendinimą PGF2 priemonės valdytojui valdymo mokestis nėra mokamas.
  5. Faktoringo sandoriai teikiami vadovaujantis patvirtinta PGF2 priemonės schema, Aprašo sąlygose ir Sutartyje nustatytais kriterijais, laikantis taikytinų teisės aktų reikalavimų.
  6. Garantuojamas kiekvienas į Portfelį įtrauktas Faktoringo sandoris.
  7. PGF2 priemonės valdytojui kompensuojamas Nuostolis neviršijant Didžiausios išmokų sumos.
  8. Visos sumos pagal Sutartį išreiškiamos eurais, visi mokėjimai pagal Sutartį atliekami eurais, pasikeitus valiutai – nauja nacionaline valiuta ir (ar) eurais.
  9. Visi MVĮ PGF2 priemonės valdytojui mokami Faktoringo sandorio mokesčiai, palūkanos negali būti didesni nei įprastai taikomi pagal PGF2 priemonės valdytojo rinkos praktiką ir įprastą veiklą.

**III skyrius. TEISĖS IR ĮSIPAREIGOJIMAI**

* 1. „Invega“ įsipareigoja:
     1. Sutartyje nustatyta tvarka suteikti PGF2 priemonės valdytojui Portfelinę garantiją už į Portfelį įtrauktus Faktoringo sandorius;
     2. Sutartyje nustatytais atvejais ir tvarka mokėti PGF2 priemonės valdytojui Garantijos išmokas, neviršijant Didžiausios išmokų sumos;
     3. Sutartyje nustatyta tvarka priimti iš PGF2 priemonės valdytojo išieškotas sumas pagal Probleminius Faktoringo sandorius, už kuriuos buvo sumokėta Garantijos išmoka;
     4. Konsultuoti PGF2 priemonės valdytoją Sutarties VIII skyriuje numatytų ataskaitų teikimo ir Sutarties nuostatų aiškinimo klausimais. „Invegos“ teikiami išaiškinimai Sutartyje nurodytu elektroninio pašto adresu yra laikomi oficialia „Invega“ nuomone. „Invega“ nėra įgaliota ir neturi teisės aiškinti ES ar nacionalinių tesės aktų nuostatų;
     5. Kilus nesutarimams ar sunkumams dėl Sutarties vykdymo, apie tai informuoti PGF2 priemonės valdytoją ir parengti siūlymus dėl šių nesutarimų ar sunkumų pašalinimo.
  2. „Invega“ turi teisę:
     1. Bet kuriuo metu gali (tačiau neprivalo) patikrinti, ar į Portfelį įtrauktas Faktoringo sandoris atitinka Tinkamumo sąlygas;
     2. Išieškoti iš PGF2 priemonės valdytojo nuostolius, kilusius dėl netinkamų Sutartyje nustatytų įsipareigojimų vykdymo, o nustačiusi Neatitikimą, susigrąžinti išmokėtas Garantijos išmokas;
     3. Įtarusi Neatitikimą, atlikti jo tyrimą, t. y. iš PGF2 priemonės valdytojo gauti visą su įtariamu Neatitikimu susijusią informaciją, fiksuoti jį atitinkamuose registruose ir imtis kitų reikiamų veiksmų, susijusių su Neatitikimo ištaisymo kontrole bei prevencija;
     4. PGF2 priemonės valdytojui nevykdant esminių įsipareigojimų pagal Sutartį, stabdyti Faktoringo sandorių įtraukimą į Portfelį ir Garantijos išmokų mokėjimą;
     5. Įvykus Kontroliniam įvykiui, stabdyti Tinkamumo laikotarpį ir atšaukti likusią nepanaudotą skirtą PGF2 priemonės lėšų sumą;
     6. PGF2 priemonės valdytojui dėl savo kaltės laiku neįvykdžius ar netinkamai įvykdžius Sutartyje nustatytus įsipareigojimus, kurie gali turėti esminės įtakos PGF2 priemonės įgyvendinimui, pareikalauti PGF2 priemonės valdytojo sumokėti iki 10 000 (dešimties tūkstančių) EUR dydžio baudą ir atlyginti „Invegos“ patirtus tiesioginius nuostolius, susijusius su įsipareigojimų pagal Sutartį nevykdymu ar netinkamu vykdymu. Sprendimas taikyti baudą ir taikomos baudos dydis turi būti proporcingi padarytam pažeidimui, atitikti protingumo, teisingumo bei sąžiningumo principus;
     7. *Pari passu* principu gauti išieškotų skolų dalį, kurią PGF2 priemonės valdytojas, veikdamas sąžiningai kaip apdairus ir rūpestingas verslininkas pagal savo vidaus taisykles ir standartines procedūras, išieškojo pagal Probleminius Faktoringo sandorius, už kuriuos sumokėta Garantijos išmoka;
     8. Gauti PGF2 priemonės valdytojo mokamą Garantijos mokestį.
  3. PGF2 priemonės valdytojas įsipareigoja:
     1. Aktyviai įgyvendinti PGF2 priemonę ir vykdyti Faktoringo sandorių įtraukimą į Portfelį, laikantis pateikto Faktoringo sandorių įtraukimo į Portfelį grafiko arba jį viršijant bei taip siekti Aprašo sąlygose nustatytų tikslų;
     2. Faktoringo sandorius teikti tik MVĮ. MVĮ turi deklaruoti savo statusą, tinkamai užpildydama SVV subjekto statuso deklaraciją ir ją pateikdama PGF2 priemonės valdytojui. SVV subjekto statusas nustatomas Faktoringo sandorio suteikimo metu;
     3. Iki pirmos Faktoringo sutarties pasirašymo dienos atlikti Sutarties 9.3 ir 9.4 punktuose nurodytus veiksmus;
     4. Per savaitę po Sutarties pasirašymo dienos pateikti „Invegai“ pasirašytą įgaliotų asmenų, kurie teiks „Invegai“ ataskaitas, nurodytas Sutarties 8.1 punkte, Prašymus Garantijos išmokoms ir kitus dokumentus ir (ar) informaciją, sąrašą (laisva forma). Pasikeitus įgaliotiems asmenims, nedelsiant pateikti atnaujintą informaciją;
     5. Mokėti „Invegai“ Garantijos mokestį už į Portfelį įtrauktus Faktoringo sandorius;
     6. Faktoringo sandorius, garantuotus PGF2 priemonės lėšomis, apskaityti atskirai ir taip, kad būtų galima juos lengvai identifikuoti;
     7. teikti papildomą informaciją, pagal atskirą „Invegos“ paklausimą. Tokios informacijos pateikimo terminas suderinamas su PGF2 priemonės valdytoju ir nustatomas atsižvelgiant į prašomos informacijos kiekį ir pobūdį. „Invega“ neprivalo nuolat stebėti ir tikrinti, ar Faktoringo sandoris, traukiamas į Portfelį, atitinka Tinkamumo sąlygas, tačiau „Invega“ gali bet kuriuo metu pareikalauti, kad PGF2 priemonės valdytojas neatlygintinai pateiktų informaciją, kuri leistų „Invegai“ patikrinti, ar Faktoringo sandoris atitinka Tinkamumo sąlygas ir jo įtraukimas į Portfelį neprieštarauja sutarties sąlygoms. PGF2 priemonės valdytojas privalo pateikti „Invegai“ informaciją, kurios pagrįstai pareikalauja „Invega“.;
     8. Kiekvieną kartą prieš pasirašant su Faktoringo gavėju Faktoringo sutartį, pagal kurią Faktoringo sandoris bus įtrauktas į Portfelį, patikrinti, ar pagal *De minimis* reglamento nuostatas tokiam Faktoringo gavėjui gali būti suteikta atitinkamo dydžio *de minimis* pagalba, ir apskaičiuoti numatomos suteikti *de minimis* pagalbos dydį, o sudarius Faktoringo sutartį, šį dydį registruoti Suteiktos valstybės pagalbos registre (taikoma ir tais atvejais, kai keičiant Faktoringo sutartį yra didinama Faktoringo limito suma, ilginamas Faktoringo sandorio finansavimo laikotarpis ar ilginamas Maksimalus mokėjimo atidėjimo pirkėjui terminas);
     9. Užtikrinti teikiamų Faktoringo sandorių atitikimą valstybės pagalbos reikalavimams taip, kaip tai nustatyta *De minimis* reglamente ir PGF2 priemonės schemoje;
     10. Sutartyje nustatyta tvarka parengti ir teikti „Invegai“ Sutartyje nustatytas ataskaitas;
     11. Kaupti informaciją apie Faktoringo gavėjus, pasirašytas Faktoringo sutartis, išmokėtas Faktoringo avansų sumas, grąžintas Faktoringo avansų sumas, išieškotas sumas, visų Faktoringo gavėjų kontaktinius duomenis (Faktoringo gavėjų vadovų vardus ir pavardes, Faktoringo gavėjų telefonų numerius ir elektroninio pašto adresus), laikantis vidinių apskaitos bei kitų procedūrų ir taip, kad būtų galima „Invegai“ pateikti visą informaciją, kuri yra reikalinga patikrinti, ar Faktoringo sandoris buvo suteiktas laikantis Sutarties reikalavimų. „Invega“ turi teisę paprašyti, o PGF2 priemonės valdytojas privalo neatlygintinai pateikti dokumentus ir informaciją apie atrankos būdu atrinktus Faktoringo sandorius (pvz., Faktoringo sutarties kopiją, SVV subjekto statuso deklaraciją,Vienos įmonės deklaraciją, Faktoringo gavėjo verslo planą (jeigu teikiamas), Faktoringo gavėjo ir (ar) pirkėjo vertinimo dokumentus, Faktoringo avansų išmokėjimo ir grąžinimo duomenis (PGF2 priemonės valdytojo sąskaitos (-ų), pagal kurią (ias) išmokėtas Faktoringo avansas (-ai), išrašo (-ų) kopija (-os) ir (ar) kiti papildomi dokumentai), Faktoringo avanso išmokėjimą pagrindžiančius dokumentus (PVM sąskaitų faktūrų ir (ar) kitų dokumentų tinkamai patvirtintas kopijas), su skolų pagal Probleminius Faktoringo sandorius išieškojimu susijusius dokumentus (išieškotą sumą patvirtinančius dokumentus, tretiesiems asmenims sumokėtų išlaidų ir mokėtinas išieškojimo išlaidas patvirtinančius dokumentus) bei kitą su Sutarties įgyvendinimu susijusią informaciją. Ši informacija ir dokumentai ir (ar) jų kopijos teikiami neatlygintinai;
     12. Į Portfelį įtraukti tik Tinkamumo sąlygas atitinkančius Faktoringo sandorius iki Tinkamumo laikotarpio pabaigos. Į Portfelį įtrauktų Faktoringo sandorių limitai negali būti didinami pasibaigus Tinkamumo laikotarpiui ir, „Invegos“ reikalavimu, įvykus Kontroliniam įvykiui;
     13. Faktoringo avansus išmokėti ne vėliau kaip iki Faktoringo avansų išmokėjimo laikotarpio pabaigos;
     14. Vadovaujantis vidinėmis tvarkomis atlikti skolų išieškojimą pagal Probleminius Faktoringo sandorius, už kuriuos išmokėta Garantijos išmoka, ir Sutartyje nustatytais dydžiais bei tvarka pervesti išieškotas sumas į Einamąją sąskaitą;
     15. neperleisti savo teisių ir prievolių pagal Sutartį negavus išankstinio rašytinio „Invegos“ sutikimo;
     16. Leisti Audito institucijų atstovams atlikti PGF2 priemonės auditą ir (arba) patikrinimą, iki Faktoringo gavėjo lygmens (PGF2 priemonės valdytojo sudaromose Faktoringo sandorių sutartyse turi būti nustatyta analogiška pareiga Faktoringo gavėjui), kontroliuoti Sutarties vykdymą bei vykdyti gautas Audito institucijų rekomendacijas;
     17. „Invegai“ paprašius pateikti įrodymus, kad PGF2 priemonės valdytojui mokami Faktoringo sandorio mokesčiai už Faktoringo sandorius atitinka PGF2 priemonės valdytojo rinkos praktiką ir įprasta veiklą;
     18. PGF priemonės valdytojas privalo saugoti visus su Faktoringo sandoriais, Faktoringo gavėjais ir PGF2 priemonės įgyvendinimu susijusius dokumentus ne trumpesniu nei 1 metų laikotarpiu po PGF2 priemonės uždarymo (apie PGF2 priemonės uždarymą „Invega“ įsipareigoja raštu informuoti PGF2 priemonės valdytoją) arba, „Invegai“ nurodžius, ilgesniu laikotarpiu, o visus dokumentus ir informaciją, reikalingą pagrįsti, kad *de minimis* pagalba Faktoringo gavėjui buvo suteikta laikantis *De minimis* reglamento nuostatų, saugoti 10 (dešimt) metų nuo paskutinio Faktoringo sandorio sudarymo ir *de minimis* pagalbos suteikimo dienos, kaip tai nustatyta *De minimis* reglamento 6 straipsnio 4 dalyje. Dokumentai gali būti saugomi bendrai priimtinose duomenų laikmenose, įskaitant elektronines dokumentų originalų versijas ar dokumentus, kurių versijos yra tik elektroninės;
     19. Dokumentus, reikalingus atlikti auditą ir (ar) patikras, Audito institucijoms pateikti neatlygintinai;
     20. Tinkamumo laikotarpiu aktyviai viešinti informaciją apie PGF2 priemonę, nurodant kad ji finansuojama INVEGOS fondo grįžusiomis ir (ar) grįšiančiomis lėšomis, ir PGF2 priemone garantuojamus Faktoringo sandorius, o informaciją apie PGF2 priemonės sąlygas paskelbti savo interneto svetainėje. PGF2 priemonės valdytojas savo iniciatyva gali taikyti ir kitas PGF2 priemonės viešinimo priemones. Sudarant Faktoringo sandorius su Faktoringo sandorių gavėjais, PGF2 priemonės valdytojas į Faktoringo sandorio sutartį privalo įtraukti nuostatą, kad Faktoringo sandoris yra garantuojamas pagal PGF2 priemonės sąlygas ir iš INVEGOS fondo lėšų. Teikiant konsultacijas ir viešinant PGF2 priemonę kitomis viešinimo priemonėmis, PGF2 priemonės valdytojas privalo informuoti, kad PGF2 priemonė yra finansuojama INVEGOS fondo lėšomis;
     21. Naudoti „Invegos“ logotipą sudarant Faktoringo sutartis, viešinant PGF priemonę savo interneto svetainėje bei vykdant kitas viešinimo veiklas;
     22. Užtikrinti, kad Faktoringo sutartyje *inter alia* būtų nustatyta, jog:
         1. Faktoringo sandoris yra garantuotas INVEGOS fondo grįžusiomis ir (ar) grįšiančiomis lėšomis;
         2. Faktoringo gavėjui yra žinoma, kad Portfeline garantija garantuotas Faktoringo sandoris yra suteikiamas su *de minimis* pagalba;
         3. PGF2 priemonės valdytojas turi teisę iš Faktoringo sandorio gavėjo išieškoti nuostolius, kylančius dėl netinkamo Faktoringo sutarties vykdymo;
         4. Faktoringo gavėjas neprieštaraus, kad duomenis apie Faktoringo sandorio lėšomis įgyvendinamą ar įgyvendintą projektą (Faktoringo gavėjo pavadinimą, veiklą, Faktoringo limito sumą) „Invega“ naudos viešinimo tikslais;
         5. Faktoringo gavėjas negali imtis jokių veiksmų ir negali priimti jokių sprendimų, prieštaraujančių nacionaliniams teisės aktams;
         6. Faktoringo gavėjas įsipareigoja į savo patalpas įsileisti Audito institucijų atstovus ir leisti jiems susipažinti su dokumentais ir informacija, susijusiais su Faktoringo sandorio panaudojimu, bei leisti jiems atlikti kitus patikrinimus;
         7. Portfelinė garantija, suteikiama Faktoringo sandoriui, nėra Faktoringo gavėjo prievolių įvykdymo užtikrinimo garantija Lietuvos Respublikos civilinio kodekso 6.90 straipsnio prasme. Portfelinės garantijos suteikimas ir panaudojimas nekeičia Faktoringo gavėjo prievolių PGF2 priemonės valdytojui apimties, turinio ir vykdymo sąlygų, t. y. PGF2 priemonės valdytojas vykdys skolos pagal visą Faktoringo sandorį, už kurį sumokėta Garantijos išmoka, išieškojimo iš Faktoringo gavėjo veiksmus;
         8. vykdyti kitus įsipareigojimus, kylančius iš PGF2 priemonės įgyvendinimo sąlygų, nustatytų Apraše.
     23. Faktoringo gavėjas turi veikti Lietuvos Respublikoje. MVĮ laikomas veikiančiu Lietuvos Respublikoje tuo atveju, jei jis kuria darbo vietas Lietuvos Respublikoje ir (arba) nuo savo vykdomos veiklos moka mokesčius arba Valstybinio socialinio draudimo fondo valdybos prie Socialinės apsaugos ir darbo ministerijos įmokas į Lietuvos Respublikos biudžetą;
     24. PGF2 priemonės valdytojui dėl savo kaltės laiku neįvykdžius ar netinkamai įvykdžius Sutartyje nustatytus įsipareigojimus, kurie gali turėti esminės įtakos PGF2 priemonės įgyvendinimui, ir „Invegai“ pareikalavus, sumokėti iki 10 000 (dešimties tūkstančių) EUR dydžio baudą ir atlyginti „Invegos“ patirtus tiesioginius nuostolius, susijusius su įsipareigojimų pagal Sutartį nevykdymu ar netinkamu vykdymu. Sprendimas taikyti baudą ir taikomos baudos dydis turi būti proporcingi padarytam pažeidimui, atitikti protingumo, teisingumo bei sąžiningumo principus;
     25. Nutraukus Sutartį anksčiau termino, tais atvejais, kai bus kreipiamasi dėl Garantijos išmokų pagal Probleminius Faktoringo sandorius po Sutarties nutraukimo:
         1. Savo lėšomis toliau administruoti iki Sutarties nutraukimo dienos į Portfelį įtrauktus Faktoringo sandorius ir su jais susijusius dokumentus pagal Sutartį ir kitus galiojančius teisės aktus;
         2. Vykdyti skolų išieškojimą pagal Faktoringo sandorius, už kuriuos sumokėta Garantijos išmoka, ir grąžinti išieškotas lėšas į Einamąją sąskaitą, kaip tai nurodyta Sutarties 7.10–7.14 punktuose;
         3. Teikti ataskaitas, kaip tai nurodyta Sutarties VIII skyriuje, ir vykdyti visas kitas pareigas, kilusias pagal šią Sutartį, iki Sutarties nutraukimo. Siekdama turėti operatyvią informaciją apie formuojamą Portfelį, „Invega“ gali paprašyti „Mėnesio ataskaitą“ teikti ir dažniau (kas dvi savaites, kas savaitę ir pan.);
         4. Įvykdyti kitus įsipareigojimus, kurie bus aptarti susitarime dėl Sutarties nutraukimo.
     26. Nustačius Neatitikimą, sugrąžinti „Invegai“ išmokėtas Garantijos išmokas per „Invegos“ nurodytą terminą;
     27. Laikytis atitinkamų standartų ir pinigų plovimo prevencijos, kovos su terorizmu ir mokestiniu sukčiavimu sričių teisės aktų, PGF2 priemonės valdytojas negali būti įsteigtas valstybių, kurios nebendradarbiauja su ES taikant tarptautiniu mastu sutartus mokesčių standartus, jurisdikcijai priklausančiose teritorijose ir neturi palaikyti verslo ryšių su tose teritorijose įsteigtais subjektais;
     28. Įgyvendinant PGF2 priemonę, būti nepriklausomu, laikytis patikimo finansų valdymo, skaidrumo, proporcingumo, nediskriminavimo, vienodų sąlygų ir subsidiarumo principų, profesinių standartų bei veikti INVEGOS fondo naudai ir interesams;
     29. Nedelsiant informuoti „Invegą“ apie bet kurį PGF2 priemonės valdytojo nustatytą įvykį, kuris, jo nuomone, yra esminis (įskaitant, bet neapsiribojant, Tinkamumo sąlygų pažeidimu), dėl kurio „Invegai“ gali tekti imtis veiksmų ir (arba) kuris gali turėti įtakos PGF2 priemonės valdytojo gebėjimui vykdyti Sutartimi prisiimtus įsipareigojimus;
     30. Atlikti pirkėjo vertinimą pagal PGF2 priemonės valdytojo vidines procedūras.
     31. Užtikrinti, kad, vykdant Sutartį, bus įgyvendintos tinkamos techninės ir organizacinės asmens duomenų tvarkymo priemonės, asmens duomenų tvarkymas atitiks 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatyme įtvirtintus reikalavimus;
     32. Informuoti duomenų subjektus apie asmens duomenų tvarkymo dalyką, trukmę, duomenų tvarkymo pobūdį ir tikslus, duomenų rūšis ir duomenų subjektų kategorijas, duomenų perdavimo ,,Invegai“ tikslus ir pagrindus;
     33. Užtikrinti, kad PGF2 priemonės valdytojo darbuotojai, tvarkantys asmens duomenis, laikysis konfidencialumo įsipareigojimo.
  4. PGF2 priemonės valdytojas turi teisę:
     1. Sutartyje nustatyta tvarka gauti PGF2 priemonės lėšomis teikiamą Portfelinę garantiją ir kreiptis dėl Garantijos išmokų pagal Probleminius Faktoringo sandorius;
     2. Sutartyje nustatytais terminais, dydžiais ir tvarka gauti Garantijos išmokas, neviršijant Didžiausios išmokų sumos;
     3. Kreiptis į „Invegą“ dėl Sutarties nuostatų išaiškinimo ir kitos su Sutarties įgyvendinimu susijusios informacijos.

3.5. Šalys visais atžvilgiais įsipareigoja vykdyti ir kitas teisės aktuose nustatytas su PGF2  priemonės įgyvendinimu susijusias pareigas.

**IV SKYRIUS. portfelio formavimo SĄLYGOS**

* 1. Į Portfelį gali būti įtraukiami tik visas Tinkamumo sąlygas atitinkantys Faktoringo sandoriai.
  2. Kiekvienas į Portfelį įtraukiamas Faktoringo sandoris garantuojamas 80  (aštuoniasdešimt) proc., tačiau bendra Garantijų išmokų suma negali viršyti Didžiausios išmokų sumos.
  3. PGF2 priemonės valdytojas prisiima ne mažesnį nei 20 (dvidešimt) proc. suformuoto Portfelio nuostolingumą (nuostolingumo riziką), t. y. PGF2 priemonės valdytojas įsipareigoja iki Portfelinės garantijos galiojimo pabaigos prisiimti ne mažesnę kaip 20 (dvidešimt) proc. kiekvieno į Portfelį įtraukiamo Faktoringo sandorio riziką. Faktoringo sandoriui apdrausti PGF2 priemonės valdytojas negali sudaryti kitos garantijos, išskyrus Portfelinę garantiją, pirkėjų nemokumo rizikos draudimo ar kitokių rizikos perleidimo susitarimų.
  4. Faktoringo sandoriai įtraukiami į Portfelį automatiškai PGF2 priemonės valdytojui „Invegai“ pateikus Sutarties 8.1.2 papunktyje nurodytą ketvirtinę ataskaitą, į kurią įtraukti duomenys apie Faktoringo sandorius. Portfelinė garantija įsigalioja nuo Faktoringo sutarties pasirašymo dienos.
  5. Faktoringo sandorių koncentracija pagal Faktoringo limitą Portfelyje su viename ūkio sektoriuje pagrindinę veiklą vykdančiais MVĮ, negali viršyti 40 proc. Sutartyje numatyto Sutarto Portfelio dydžio sumos (pagal Ekonominės veiklos rūšių klasifikatorių (EVRK 2 redakcija) skyriaus lygmeniu). PGF2 priemonės valdytojui kreipiantis į „Invegą“ su motyvuotu prašymu, Faktoringo sandorių koncentracija pagal Faktoringo limitą Portfelyje su viename ūkio sektoriuje pagrindinę veiklą vykdančiais MVĮ gali būti padidinta.
  6. Faktoringo sandorių, kur MVĮ vertinami „B-“ ar „B3“ (reitingai pagal tarptautinių reitingų agentūrų (angl. Standart and Poor's, Fitch, ir Moody's) naudojamą reitingavimą arba šiems reitingams prilygintas PGF2 priemonės valdytojų Faktoringo sandorio gavėjui nustatytas reitingas) reitingu koncentracija pagal Faktoringo limitą Portfelyje negali būti didesnė kaip 50 proc. Sutartyje nustatyto Sutarto Portfelio sumos. Esant poreikiui ir (arba) pateikus pagrindimą, taip pat PGF2 priemonės valdytojui kreipiantis į „Invegą“ su motyvuotu prašymu, ši koncentracija Portfelyje gali būti padidinta.
  7. Faktoringo sandorių užstatų vertė Portfelio vertinimo metu neturi viršyti 20 (dvidešimties) proc. nuo Faktinio portfelio dydžio sumos (užstato vertė nustatoma Faktoringo sandorio suteikimo metu pagal PGF2 priemonės valdytojo patvirtintas vidines tvarkas). Atitikimas nustatytai sąlygai bus tikrinamas:
     1. praėjus 1 (vieneriems) metams po Sutarties pasirašymo (ketvirtosios ketvirtinės ataskaitos pateikimo metu);
     2. praėjus 2 (dvejiems) metams po Sutarties pasirašymo (aštuntosios ketvirtinės ataskaitos pateikimo metu);
     3. praėjus 3 (trejiems) metams po Sutarties pasirašymo (dvyliktosios ketvirtinės ataskaitos pateikimo metu);
  8. Sutarties nuostolingumas praėjus 1 (vieneriems) metams po Sutarties pasirašymo negali būti didesnis nei 9 proc. Tikrinimas atliekamas remiantis gautos 4 (ketvirtos) ketvirtinės ataskaitos duomenimis.
  9. Sutarties nuostolingumas praėjus 2 (dvejiems) metams po Sutarties pasirašymo negali būti didesnis nei 12 proc. Tikrinimas atliekamas remiantis gautos 8 (aštuntos) ketvirtinės ataskaitos duomenimis.
  10. Jei nustatytais terminais Sutarties nuostolingumo rodiklis viršytų nustatytus dydžius, „Invegos“ sprendimu gali būti stabdomas tolimesnis Faktoringo sandorių įtraukimas į Portfelį.
  11. Jei nustatoma, kad Faktoringo sandoris neatitiko ir (ar) nebeatitinka Tinkamumo sąlygų (išskyrus sąlygas, kurių atitikimas vertinamas tik Faktoringo sandorio suteikimo metu), toks Faktoringo sandoris pripažįstamas Reikalavimų neatitinkančiu Faktoringo sandoriu, jis turi būti išimamas iš Portfelio ir atitinkamai sumažinamas (koreguojamas) Faktinis portfelio dydis. PGF2 priemonės valdytojas Sutartyje nustatyta tvarka „Invegai“ atsiunčia Faktoringo sandorio ar Faktoringo sandorio dalies išėmimo iš Portfelio pranešimą (Sutarties 8 priedas). Garantijos mokestis už tokius Faktoringo sandorius nėra grąžinamas. Išimtis taikoma, jei išimami Faktoringo sandoriai, kuriuos PGF2 priemonės valdytojas klaidingai įtraukė tik į praėjusio ketvirčio ataskaitą. Šiuo atveju Garantijos mokestis grąžinamas arba užskaitomas su einamojo ketvirčio Garantijos mokesčio mokėjimu.
  12. Jei Faktoringo sandoris ar Faktoringo sandorio dalis yra išimama iš Portfelio, PGF2  priemonės valdytojas gali vietoje jo įtraukti kitą naujai sudaromą Faktoringo sandorį, kuris atitinka Tinkamumo sąlygas. Už šiuos naujai įtrauktus į Portfelį Faktoringo sandorius mokamas Garantijos mokestis. Išimtis taikoma, jei išimami Faktoringo sandoriai, kuriuos PGF2 priemonės valdytojas buvo klaidingai įtraukęs tik į praėjusio ketvirčio ataskaitą. Tokiu atveju sumokėtas Garantijos mokestis pagal išimtus Faktoringo sandorius užskaitomas už naujai įtraukiamus einamojo ketvirčio Faktoringo sandorius.
  13. Šalys susitaria, kad tuo atveju, kai tik dalis Faktoringo sandorio atitinka Reikalavimų neatitinkančio Faktoringo sandorio sąlygas, Reikalavimų neatitinkančiu Faktoringo sandoriu laikoma tik ši Faktoringo sandorio dalis.
  14. Jeigu Reikalavimų neatitinkantį Faktoringo sandorį sąlygojo apgaulingas ar neteisėtas Faktoringo sandorio (arba atitinkamos Faktoringo sandorio dalies) suteikimas, tuomet, nepaisant Sutarties 4.15 punkto, visas Faktoringo sandoris yra laikomas Reikalavimų neatitinkančiu Faktoringo sandoriu.
  15. Kai Šalis gauna kitos Šalies pranešimą apie Reikalavimų neatitinkantį Faktoringo sandorį, Reikalavimų neatitinkantis Faktoringo sandoris (ar jo dalis pagal Sutarties 4.13 punktą) išimamas iš Portfelio ir PGF2 priemonės valdytojas nedelsdamas, bet ne vėliau kaip per 7 (septynias) kalendorines dienas po fakto nustatymo, į Einamąją sąskaitą perveda pagal tokį Reikalavimų neatitinkantį Faktoringo sandorį gautą Garantijos išmoką, jei ji buvo sumokėta.
  16. Faktoringo sandoriai į Portfelį gali būti įtraukiami tik iki Sutarto portfelio dydžio sumos.
  17. Ne vėliau kaip likus pusei metų iki Tinkamumo laikotarpio pabaigos gali būti atlikta Faktinio portfelio dydžio korekcija, kuri reikalinga atspindėti į Portfelį įtrauktų Faktoringo sandorių nepanaudotą Faktoringo limitų sumą (Faktoringo sandorių, pagal kuriuos išmokėtų Faktoringo avansų suma buvo mažesnė nei nustatytas Faktoringo limitas) ir kuri nebebus panaudota, nes Faktoringo avansai nebus išmokami iki Faktoringo avansų išmokėjimo laikotarpio pabaigos. PGF2 priemonės valdytojas gali įtraukti papildomą Faktoringo sandorių sumą į Portfelį, lygią nepanaudotai Faktoringo sandorių Faktoringo limito sumai, iki Sutarto portfelio dydžio sumos.
  18. PGF2 priemonės valdytojas pateikia ataskaitą apie Sutarties 4.19 punkte nurodytą Faktoringo sandorių nepanaudotą Faktoringo limitų sumą pagal su „Invega“ suderintą ataskaitos formą.
  19. Sutartas portfelio dydis kiekvienam PGF2 priemonės valdytojui gali būti didinamas Šalių susitarimu, tuo atveju, jei yra didinama PGF2 priemonei skiriama lėšų suma arba kiti PGF2  priemonės valdytojai vėluoja formuoti Portfelius pagal Sutartyse nustatytus terminus ir jiems yra sumažinamas Sutartas Portfelio dydis. Sutartas Portfelio dydis kiekvienam PGF2 priemonės valdytojui gali būti sumažintas, jei PGF2 priemonės valdytojas kreipiasi su motyvuotu prašymu arba vėluoja formuoti Portfelį pagal Sutartyje nustatytą grafiką taip:
      1. jei PGF2 priemonės valdytojas pagal Sutartyje nustatytą grafiką vėluoja formuoti Portfelį iki 20 (dvidešimties) proc. Sutartyje nustatytame grafike nurodytos Planuojamos į Portfelį įtraukti Faktoringo limitų sumos – tokiu atveju Sutarto portfelio dydis gali būti mažinamas iki 30 (trisdešimties) proc. ir atitinkamai mažinama šiam PGF2 priemonės valdytojui PGF2 priemonei įgyvendinti skirta PGF2 priemonės lėšų suma, tačiau bet kuriuo atveju ne daugiau kaip iki jau suformuoto Portfelio sumos;
      2. jei PGF2 priemonės valdytojas pagal Sutartyje nustatytą grafiką vėluoja formuoti Portfelį iki 40 (keturiasdešimties) proc. Sutartyje nustatytame grafike nurodytos Planuojamos į Portfelį įtraukti Faktoringo limitų sumos – tokiu atveju Sutarto portfelio dydis gali būti mažinamas iki 50  (penkiasdešimties)  proc. ir atitinkamai mažinama šiam PGF2 priemonės valdytojui PGF2 priemonei įgyvendinti skirta PGF2 priemonės lėšų suma, tačiau bet kuriuo atveju ne daugiau kaip iki jau suformuoto Portfelio sumos;
      3. jei PGF2 priemonės valdytojas pagal Sutartyje nustatytą grafiką vėluoja formuoti Portfelį iki 60 (šešiasdešimties) proc. ar daugiau Sutartyje nustatytame grafike nurodytos Planuojamos į Portfelį įtraukti Faktoringo limitų sumos – tokiu atveju Sutarto portfelio dydis gali būti mažinamas iki 100 (vieno šimto) proc. ir atitinkamai mažinama šiam PGF2 priemonės valdytojui PGF2 priemonei įgyvendinti skirta PGF2 priemonės lėšų suma, tačiau bet kuriuo atveju ne daugiau kaip iki jau suformuoto Portfelio sumos.
  20. Vėlavimas formuoti Portfelį vertinamas kas pusmetį, atsižvelgiant į PGF2 priemonės įgyvendinimo grafiką, tada, kai yra gautos ataskaitos iš PGF2 priemonės valdytojo už du pilnus ataskaitinius ketvirčius. „Invega“, atlikusi vertinimą ir vadovaujantis Sutarties 4.21 punktu priėmusi sprendimą dėl skirtos PGF2 priemonės lėšų sumos mažinimo, apie tokį sprendimą informuoja PGF2 priemonės valdytoją ir PGF2 priemonės valdytojas pateikia atnaujintą PGF2 priemonės įgyvendinimo grafiką. Skirtos PGF2 priemonės lėšų sumos sumažinimas įforminamas Sutarties pakeitimu, kuris pasirašomas abiejų Šalių, pridedant atnaujintą Faktoringo sandorių įtraukimo į Portfelį grafiką. Bet kokiu atveju Sutartas portfelio dydis PGF2 priemonės valdytojui pagal šį punktą gali būti sumažintas ne daugiau kaip iki Faktinio portfelio dydžio, esančio vertinimo metu.
  21. Pasibaigus Tinkamumo laikotarpiui į Portfelį gali būti įtraukiami tik tie Faktoringo sandoriai, dėl kurių suteikimo iki Tinkamumo laikotarpio pabaigos buvo priimtas PGF2 priemonės valdytojo sprendimas. Tokie Faktoringo sandorių avansai, kaip ir kitų į Portfelį įtrauktų Faktoringo sandorių avansai, turi būti išmokėti iki Faktoringo avansų išmokėjimo laikotarpio pabaigos. Apie tokius Faktoringo sandorius PGF2 priemonės valdytojas turi pranešti (laisva forma) „Invegai“ per 10 (dešimt) kalendorinių dienų nuo Tinkamumo laikotarpio pabaigos ir vėliau šiuos Faktoringo sandorius Sutartyje nustatyta tvarka įtraukti į ketvirtines ataskaitas.
  22. Visa likusi nepanaudota skirta PGF2 priemonės lėšų suma pasibaigus Tinkamumo laikotarpiui, įvertinus į Portfelį įtrauktus Faktoringo sandorius pagal 4.23 punktą, yra atšaukiama.
  23. Tuo atveju, jei dalis Faktoringo sandorio Faktoringo avansų buvo išmokėta po Faktoringo avansų išmokėjimo laikotarpio pabaigos, PGF2 priemonės valdytojui garantuojama ta Faktoringo sandorio avansų dalis, kurie buvo išmokėti iki Faktoringo avansų išmokėjimo laikotarpio pabaigos.

**V SKYRIUS. Faktoringo sandorių TEIKIMO SĄLYGOS**

* 1. Faktoringo sandoris, kuriam suteikiama Garantija ir kuris įtraukiamas į Portfelį, turi būti suteikiamas laikantis toliau nurodytų MVĮ tinkamumo sąlygų:
     1. Faktoringo sandorio, įtraukiamo į Portfelį, gavėjas yra subjektas, kuris pagal SVV  įstatymą priskiriamas MVĮ;
     2. MVĮ, kurių Faktoringo sandoris traukiamas į Portfelį, turi veikti Lietuvos Respublikoje. MVĮ laikomas veikiančiu Lietuvos Respublikoje tuo atveju, jei jis kuria darbo vietas Lietuvos Respublikoje ir (arba) nuo savo vykdomos veiklos moka mokesčius arba Valstybinio socialinio draudimo fondo valdybos prie Socialinės apsaugos ir darbo ministerijos įmokas į Lietuvos Respublikos biudžetą;
     3. MVĮ finansavimo rizika patenka į priimtinos rizikos kategoriją, jeigu PGF2 priemonės valdytojo Faktoringo sandorio gavėjui nustatytas finansavimo reitingas yra ne mažesnis kaip „B-“ ar „B3“ reitingai pagal tarptautinių reitingų agentūrų (angl. Standard and Poor‘s, Fitch ir Moody‘s) naudojamą reitingavimą arba šiems reitingams prilygintas PGF2 priemonės valdytojo Faktoringo sandorio gavėjui nustatytas finansavimo reitingas;
     4. Faktoringo sandoris negali būti skirtas MVĮ, veikiančiai *De minimis* reglamento 1 straipsnio 1  dalyje išvardytuose sektoriuose;
     5. Faktoringo sandoris negali būti skirtas MVĮ, kuriai galėtų būti ir (arba) yra taikoma *De minimis* reglamento 4 straipsnio 3 dalies a punkte nurodyta kolektyvinė nemokumo procedūra;
     6. Faktoringo sandoris, kuris skirtas finansuoti MVĮ ir su MVĮ susijusių ir partnerinių įmonių, kaip jos apibrėžtos SVV įstatyme, tarpusavio prekybinius sandorius;
  2. Faktoringo sandoris, kuriam suteikiama Garantija ir kuris įtraukiamas į Portfelį, turi būti suteikiamas laikantis toliau nurodytų Faktoringo sandorių, įtraukiamų į Portfelį, tinkamumo sąlygų:
     1. Faktoringo sandoris finansuojamas iš PGF2 priemonės valdytojo lėšų;
     2. Portfeline garantija garantuotas Faktoringo sandoris yra suteikiamas su *de minimis* pagalba;
     3. Faktoringo sandoris turi būti sudarytas ir į Portfelį įtrauktas per Tinkamumo laikotarpį (Faktoringo sandoriai, kurie yra refinansuojami arba kurių trukmė yra pratęsiama, nėra laikomi naujais Faktoringo sandoriais);
     4. Faktoringo sandoriai gali būti sudaromi su MVĮ atsiskaityti su pirkėjais, su kuriais sudaryta prekių ir (arba) paslaugų pirkimo–pardavimo sutartis ir (ar) kurie pateikia prekių ir (arba) paslaugų užsakymų lapus;
     5. Finansavimas Faktoringo sandorio forma gali būti skirtas tik potencialiai ekonomiškai gyvybingoms veikloms;
     6. Faktoringo sandorio lėšomis negali būti finansuojami sąskaitos faktūros, MVĮ išrašytos susijusioms ir partnerinėms įmonėms, kaip jos suprantamos pagal SVV įstatymą;
     7. PGF2 priemonės valdytojas, suteikęs Faktoringo sandorį, turi turėti Faktoringo avansų išmokėjimą pagrindžiančius dokumentus, sąskaitų faktūrų ir (arba) užsakymų lapus, ir (arba) kitus pirkimo–pardavimo sandorį įrodančius dokumentus;
     8. Faktoringo sandorio finansavimo laikotarpis – ne ilgesnis nei 12 mėnesių laikotarpis. Jei Faktoringo sandoris sudarytas trumpesniam nei 12 mėnesių laikotarpiui, Faktoringo sandorio finansavimo laikotarpis gali būti pratęstas, tačiau bet kuriuo atveju Faktoringo sandorio finansavimo laikotarpis negali būti ilgesnis nei 12 mėnesių, finansavimo laikotarpį skaičiuojant nuo pradinės Faktoringo sandorio sutarties sudarymo dienos;
     9. Faktoringo sandorio valiuta: eurai. Pasikeitus valiutai – nauja nacionaline valiuta ir (arba) eurais;
     10. Faktoringo sandoris teikiamas pagal vidines PGF2 priemonės valdytojų procedūras ir standartinę kreditavimo tvarką.
     11. Didžiausia vieno Faktoringo sandorio limito suma – 1  875  000 (vienas milijonas aštuoni šimtai septyniasdešimt penki tūkstančiai) EUR, o Faktoringo gavėjų, vykdančių krovinių vežimo keliais veiklą, atveju – 937 500 (devyni šimtai trisdešimt septyni tūkstančiai penki šimtai) EUR. Pasibaigus Faktoringo sandorio finansavimo laikotarpiui, su MVĮ gali būti sudaromas naujas Faktoringo sandoris, tačiau bet kokiu atveju MVĮ pagal Faktoringo sandorio limitą apskaičiuota *de minimis* pagalbos suma negali būti didesnė nei pagal *De minimis* reglamento nuostatas leidžiama didžiausia *de minimis* pagalbos suma.
  3. Pažeidus MVĮ tinkamumo sąlygas ir (ar) Faktoringo sandorių, įtraukiamų į Portfelį, tinkamumo sąlygas bus stabdomas PGF2 priemonės Tinkamumo laikotarpis ir atšaukiama PGF2 priemonės valdytojui nepanaudota skirta PGF2 priemonės lėšų suma.
  4. Tai, ar Faktoringo sandorio gavėjas atitinka Sutarties 5.1.1–5.1.3 punktuose nustatytas MVĮ tinkamumo sąlygas, Faktoringo suteikimo metu (faktoringo suteikimas čia ir toliau šioje Sutartyje suprantamas kaip procesas arba laikotarpis nuo Faktoringo sandorio gavėjo kreipimosi į PGF2 priemonės valdytoją dėl faktoringo iki Faktoringo sandorio sutarties pasirašymo dienos) nustato PGF2 priemonės valdytojas.
  5. Sutarties 5.1.4–5.1.6 punktuose nustatyti kriterijai nustatomi faktoringo suteikimo (finansavimo) metu.
  6. Faktoringo sandorio finansavimo laikotarpio pratęsimo atveju arba didinant Faktoringo sandorio limito sumą iš naujo turi būti vertinamos visos sąlygos, nurodytos IV ir V Sutarties skyriuose.

**VI. GARANTIJOS MOKESTIS**

* 1. Garantijos mokestis yra mokamas už kiekvieną į Portfelį įtraukiamą arba keičiamą Faktoringo sandorį. Garantijos mokestis pervedamas į Einamąją sąskaitą kas ketvirtį ne vėliau kaip iki pirmo mėnesio, einančio po ataskaitinio laikotarpio, 30 (trisdešimtos) dienos už per ataskaitinį ketvirtį į Portfelį įtrauktus Faktoringo sandorius, pavedimo paskirtyje nurodant „Garantijos mokestis pagal priemonę PGF2“. Garantijos mokestį ir (ar) garantijos mokesčio priemoką „Invegai“ sumoka PGF2 priemonės valdytojas už per ketvirtį į Portfelį įtrauktus ir (ar) pakeistus Faktoringo sandorius. MVĮ sumoka Garantijos mokestį PGF2 priemonės valdytojui, kuris, Sutartyje nustatyta tvarka, jį perveda „Invegai“.
  2. Garantijos mokestis už vieną Faktoringo sandorį yra vienkartinis ir priklauso nuo įtraukiamo į Portfelį garantuojamo Faktoringo sandorio limito sumos ir Faktoringo sandorio finansavimo laikotarpio bei Maksimalaus mokėjimo atidėjimo pirkėjams termino. Tuo atveju, jei ilginamas Maksimalus mokėjimo atidėjimo pirkėjams terminas, ar didinamas Faktoringo sandorio limitas, ar ilginamas Faktoringo sandorio finansavimo laikotarpis, atliekama garantijos mokesčio priemoka.
  3. Garantijos mokestis nėra grąžinamas ir perskaičiuojamas, kai Maksimalus mokėjimo atidėjimo pirkėjams terminas trumpinamas arba mažinamas Faktoringo sandorio limitas, arba trumpinamas Faktoringo sandorio finansavimo laikotarpis, išskyrus Sutarties 4.11 ir 4.12  punktuose nurodytus atvejus.
  4. Garantijos mokesčio suma skaičiuojama naudojant formulę:

M = F x G x P x T,

kur:

M – garantijos mokesčio suma;

F – Faktoringo limitas;

G – Garantijos dydis (80 proc.);

P – Garantijos mokesčio procentinis dydis (proc.), nustatomas 6.5 papunktyje nurodyta tvarka;

T – Faktoringo sandorio finansavimo laikotarpio koeficientas (Y) nustatomas 6.6. papunktyje nurodyta tvarka. ;

* 1. Taikomi šie Garantijos mokesčio (P) procentiniai dydžiai:
     1. 0,5 (penkios dešimtosios) proc. Faktoringo sandoriams, kuriuose Maksimalūs mokėjimo atidėjimo visiems pirkėjams terminai yra ne ilgesni kaip 90 kalendorinių dienų;
     2. 1 (vienas) proc. Faktoringo sandoriams, kuriuose maksimalūs Mokėjimo atidėjimo pirkėjams terminai (arba bent vienas iš jų) yra ne trumpesni kaip 90 kalendorinių dienų ir ne ilgesni kaip 180 kalendorinių dienų.
  2. Taikomi šie Faktoringo sandorio finansavimo laikotarpio koeficientai (Y):
     1. 1 (vienas), kai Faktoringo sandorio finansavimo laikotarpis yra trumpesnis arba lygus 6 mėnesiams;
     2. 1,6 (vienas ir šešios dešimtosios), kai Faktoringo sandorio finansavimo laikotarpis yra ilgesnis nei 6 mėnesiai, bet trumpesnis arba lygus 12 mėnesių.
  3. Tuo atveju, kai pratęsiami Maksimalūs mokėjimo atidėjimo pirkėjams terminai ir (ar) didinamas Faktoringo limitas ir (ar) ilginamas Faktoringo sandorio finansavimo laikotarpis, sumokamas papildomas Garantijos mokestis, naudojant Sutarties 6.4  punkte nurodytą formulę, kuris paskaičiuojamas taip:
     1. jei didinama Faktoringo sandorio limito suma (o Maksimalūs mokėjimo atidėjimo pirkėjams terminai ir Faktoringo sandorio finansavimo laikotarpis nesikeičia), papildomas Garantijos mokestis sumokamas nuo tos sumos, kuria didinamas Faktoringo sandorio limitas. Papildomo Garantijos mokesčio suma skaičiuojama taikant tokį patį Garantijos mokesčio procentinį dydį ir tokį patį Faktoringo sandorio finansavimo laikotarpio koeficientą, kokie buvo taikyti skaičiuojant keičiamo Faktoringo sandorio Garantijos mokestį;
     2. jei pratęsiami Maksimalūs mokėjimo atidėjimo pirkėjams terminai (o Faktoringo sandorio limito suma ir Faktoringo sandorio finansavimo laikotarpis nesikeičia):
        1. kai po Maksimalių mokėjimo atidėjimo pirkėjams terminų pratęsimo Maksimalūs mokėjimo atidėjimo visiems pirkėjams terminai liko ne ilgesni kaip 90 kalendorinių dienų, PGF2  priemonės valdytojas papildomo Garantijos mokesčio nemoka;
        2. kai iki pratęsimo pradiniai Maksimalūs mokėjimo atidėjimo visiems pirkėjams terminai buvo ne ilgesni kaip 90 kalendorinių dienų, o po pratęsimo Maksimalūs mokėjimo atidėjimo pirkėjams (arba bent vienam iš jų) terminai tapo ne trumpesni kaip 90 kalendorinių dienų ir ne ilgesni kaip 180 kalendorinių dienų, skaičiuojant papildomą Garantijos mokestį taikomas 0,5 (penkių dešimtųjų) proc. Garantijos mokesčio procentinis dydis ir toks pat Faktoringo sandorio finansavimo laikotarpio koeficientas, koks buvo taikytas skaičiuojant keičiamo Faktoringo sandorio Garantijos mokestį, paskaičiuoti nuo visos Faktoringo sandorio limito sumos;
        3. kai iki pratęsimo pradiniai Maksimalūs mokėjimo atidėjimo pirkėjams (arba bent vienam iš jų) terminai buvo ne trumpesni kaip 90 kalendorinių dienų ir ne ilgesni kaip 180 kalendorinių dienų, PGF2 priemonės valdytojas papildomo Garantijos mokesčio nemoka;
     3. jei pratęsiamas Faktoringo sandorio finansavimo laikotarpis (o Faktoringo sandorio limito suma ir Maksimalūs mokėjimo atidėjimo pirkėjams terminai nesikeičia):
        1. kai po Faktoringo sandorio finansavimo laikotarpio pratęsimo Faktoringo sandorio finansavimo laikotarpis liko trumpesnis arba lygus 6 mėnesiams, PGF2 priemonės valdytojas papildomo Garantijos mokesčio nemoka;
        2. kai iki Faktoringo sandorio finansavimo laikotarpio pratęsimo, Faktoringo sandorio finansavimo laikotarpis buvo trumpesnis arba lygus 6 mėnesiams, o po Faktoringo sandorio finansavimo laikotarpio pratęsimo Faktoringo sandorio finansavimo laikotarpis yra ilgesnis nei 6 mėnesiai, bet trumpesnis arba lygus 12 mėnesių, skaičiuojant papildomą Garantijos mokestį taikomas toks pat Garantijos mokesčio procentinis dydis, koks buvo taikytas skaičiuojant keičiamo Faktoringo sandorio Garantijos mokestį ir 0,6 (šešių dešimtųjų) Faktoringo sandorio finansavimo laikotarpio koeficientas visai Faktoringo sandorio limito sumai;
        3. kai iki Faktoringo sandorio finansavimo laikotarpio pratęsimo, Faktoringo sandorio finansavimo laikotarpis buvo ilgesnis nei 6 mėnesiai, bet trumpesnis arba lygus 12 mėnesių, PGF2 priemonės valdytojas papildomo Garantijos mokesčio nemoka.
     4. jei yra didinama Faktoringo limito suma, ilginamas Faktoringo sandorio finansavimo laikotarpis ir pratęsiami Maksimalūs mokėjimo atidėjimo pirkėjams terminai:
        1. kai Maksimalūs mokėjimo atidėjimo visiems pirkėjams terminai po Maksimalių mokėjimo atidėjimo pirkėjams terminų pratęsimo liko ne ilgesni kaip 90 kalendorinių dienų ir Faktoringo sandorio finansavimo laikotarpis po jo pratęsimo yra trumpesnis arba lygus 6 mėnesiams, skaičiuojant papildomą Garantijos mokestį taikomas 0,5 (penkių dešimtųjų) proc. Garantijos mokesčio procentinis dydis, paskaičiuotas nuo tos sumos, kuria didinamas Faktoringo sandorio limitas ir padaugintas iš Faktoringo sandorio finansavimo laikotarpio koeficiento – 1 (vienas);
        2. kai Maksimalūs mokėjimo atidėjimo visiems pirkėjams terminai po Maksimalių mokėjimo atidėjimo pirkėjams terminų pratęsimo liko ne ilgesni kaip 90 kalendorinių dienų ir Faktoringo sandorio finansavimo laikotarpis, kuris iki pratęsimo buvo ilgesnis nei 6 mėnesiai, bet trumpesnis arba lygus 12 mėnesių ir po pratęsimo liko ilgesnis nei 6 mėnesiai, bet trumpesnis arba lygus 12 mėnesių, skaičiuojant papildomą Garantijos mokestį taikomas 0,5 (penkių dešimtųjų) proc. Garantijos mokesčio procentinis dydis, paskaičiuotas nuo tos sumos, kuria didinamas Faktoringo sandorio limitas ir padaugintas iš Faktoringo sandorio finansavimo laikotarpio koeficiento – 1,6 (vienas ir šešios dešimtosios);
        3. kai iki Faktoringo sandorio sutarties pakeitimo pradiniai Maksimalūs mokėjimo atidėjimo visiems pirkėjams terminai buvo ne ilgesni kaip 90 kalendorinių dienų, o po pratęsimo Maksimalūs mokėjimo atidėjimo pirkėjams (arba bent vienam iš jų) terminai tapo ne trumpesni kaip 90 kalendorinių dienų ir ne ilgesni kaip 180 kalendorinių dienų, o Faktoringo sandorio finansavimo laikotarpis iki Faktoringo sandorio sutarties pakeitimo buvo trumpesnis arba lygus 6 mėnesiams, o po pratęsimo tapo ilgesnis nei 6 mėnesiai, bet trumpesnis arba lygus 12 mėnesių, skaičiuojant papildomą Garantijos mokestį: taikomas 0,5 (penkių dešimtųjų) proc. Garantijos mokesčio procentinis dydis ir pradinis Faktoringo sandorio finansavimo laikotarpio koeficientas 1 (vienas), paskaičiuoti nuo pradinės Faktoringo sandorio limito sumos; taikomas 1 (vieno) proc. Garantijos mokesčio procentinis dydis ir 0,6 (šešių dešimtųjų) Faktoringo sandorio finansavimo laikotarpio koeficientas, paskaičiuoti nuo pradinės Faktoringo sandorio limito sumos; taikomas 1 (vieno) proc. Garantijos mokesčio procentinis dydis ir 1,6 (vienas ir šešios dešimtosios) Faktoringo sandorio finansavimo laikotarpio koeficientas, paskaičiuoti nuo tos sumos, kuria didinamas Faktoringo sandorio limitas;
        4. kai iki pradinės Faktoringo sandorio sutarties pakeitimo Maksimalūs mokėjimo atidėjimo pirkėjams (arba bent vienam iš jų) terminai buvo ne trumpesni kaip 90 kalendorinių dienų ir ne ilgesni kaip 180 kalendorinių dienų, o Faktoringo sandorio finansavimo laikotarpis po jo pratęsimo yra trumpesnis arba lygus 6 mėnesiams, taikomas 1 (vieno) proc. Garantijos mokesčio procentinis dydis, paskaičiuotas nuo tos sumos, kuria didinamas Faktoringo sandorio limitas ir padaugintas iš Faktoringo sandorio finansavimo laikotarpio koeficiento – 1 (vienas);
        5. kai iki pradinės Faktoringo sandorio sutarties pakeitimo Maksimalūs mokėjimo atidėjimo pirkėjams (arba bent vienam iš jų) terminai buvo ne trumpesni kaip 90 kalendorinių dienų ir ne ilgesni kaip 180 kalendorinių dienų, o Faktoringo sandorio finansavimo laikotarpis buvo ilgesnis nei 6 mėnesiai, bet trumpesnis arba lygus 12 mėnesių, skaičiuojant papildomą Garantijos mokestį taikomas 1 (vieno) proc. Garantijos mokesčio procentinis dydis, paskaičiuotas nuo tos sumos, kuria didinamas Faktoringo sandorio limitas ir padaugintas iš Faktoringo sandorio finansavimo laikotarpio koeficiento – 1,6 (vienas ir šešios dešimtosios).
     5. Bet kokiu atveju, papildomo Garantijos mokesčio dėl keičiamų Faktoringo sandorio sąlygų (kai pratęsiami Maksimalūs mokėjimo atidėjimo pirkėjams terminai ir (ar) didinamas Faktoringo limitas ir (ar) ilginamas Faktoringo sandorio finansavimo laikotarpis) suma turėtų būti lygi Faktoringo sandorio Garantijos mokesčio, paskaičiuoto pagal 6.4 punkte nurodytą formulę taikant pakeistas sąlygas (ilgesnį Maksimalų mokėjimo atidėjimo pirkėjams terminą ir (ar) didesnį Faktoringo limitą ir (ar) ilgesnį Faktoringo sandorio finansavimo laikotarpį) sumos ir jau sumokėto Garantijos mokesčio pagal keičiamo Faktoringo sandorio ankstesnes sąlygas sumos skirtumui.

**VII SKYRIUS. REGRESAS, IŠMOKOS MOKĖJIMAS IR SKOLŲ IŠIEŠKOJIMAS**

* 1. Pirkėjui neatsiskaičius su PGF2 priemonės valdytoju per sąskaitos faktūros apmokėjimo terminą, PGF2 priemonės valdytojas, be kitų PGF2 priemonės valdytojo vidaus procedūrose ir tvarkose numatytų veiksmų (tokių kaip Faktoringo avansų Faktoringo gavėjui mokėjimų stabdymas ir kt.), siekiant susigrąžinti Faktoringo gavėjui išmokėtą Faktoringo avansą, privalo raštu kreiptis į Faktoringo gavėją dėl regreso PGF2 priemonės valdytojo vidaus tvarkose nustatyta tvarka ir terminais.
  2. Faktoringo sandoriui tapus Probleminiu faktoringo sandoriu, PGF2 priemonės valdytojas privalo stabdyti Faktoringo avansų išmokėjimą Faktoringo gavėjui pagal visus su Faktoringo gavėju sudarytus Faktoringo sandorius ir gali kreiptis dėl Garantijos išmokos.
  3. Garantijos išmokos atliekamos pagal kiekvieną Probleminį faktoringo sandorį iki Didžiausios išmokų sumos. Kai prašoma Garantijos išmokos suma Prašymo Garantijos išmokai pateikimo dieną yra didesnė už Didžiausią išmokų sumą, Garantijos išmokos likutis, viršijantis Didžiausią išmokų sumą, PGF2 priemonės valdytojui gali būti išmokamas tik pateikus kitą ketvirtinę ataskaitą, kurioje įtraukti papildomi Faktoringo sandoriai arba Sutarties 7.12 punkte nustatyta tvarka perskaičiavus Didžiausią išmokų sumą.
  4. Bendra mokėtina Garantijos išmokų suma negali būti didesnė už apskaičiuotą Didžiausią išmokų sumą, kurią PGF2 priemonės valdytojas gali gauti pagal Sutartį.
  5. PGF2 priemonės valdytojui pateikus Prašymą Garantijos išmokai, Garantijos išmoka išmokama per 30 (trisdešimt) kalendorinių dienų nuo Sutarties 7.6 punkte nurodytas sąlygas atitinkančio Prašymo Garantijos išmokai gavimo „Invegoje“ dienos, jei PGF2 priemonės valdytojas neturi Garantijos mokesčio skolos „Invegai“ už į Portfelį įtrauktus Faktoringo sandorius ir vykdo esminius įsipareigojimus pagal Sutartį. Garantijos išmokas „Invega“ moka į Pajamų sąskaitą.
  6. „Invega“ vertina pateiktą Prašymą Garantijos išmokai, jei:
     1. Prašymas Garantijos išmokai yra tinkamai užpildytas pagal Sutarties priede Nr. 13 nurodytą formą ir yra pateikta Sutarties priede Nr. 12 nurodytos formos ataskaita;
     2. Prašymas Garantijos išmokai atsiųstas elektroniniu paštu [pgf2@invega.lt](mailto:pgf2@invega.lt) ir Elektroniniu parašu pasirašytas įgaliotų asmenų;
     3. Prašymas Garantijos išmokai gauti išsiųstas ne vėliau nei Galutinę išmokos mokėjimo prašymo dieną.
  7. Jei Prašyme Garantijos išmokai nustatomi duomenų neatitikimai, „Invega“ prašo neatitikimus ištaisyti ir pateikti pakoreguotą Prašymą Garantijos išmokai.
  8. „Invega“ gali bet kuriuo metu savo nuožiūra pareikalauti papildomos informacijos, susijusios su Garantijos išmokos mokėjimu. PGF2 priemonės valdytojas įsipareigoja nedelsdamas pateikti „Invegai“ tokią papildomą informaciją.
  9. PGF2 priemonės valdytojas Sutarties galiojimo metu vykdo Portfelio priežiūrą, stebėseną ir skolų išieškojimą, kaupia ir teikia duomenis apie sugrąžintas sumas pagal Probleminius Faktoringo sandorius, už kuriuos gauta Garantijos išmoka.
  10. PGF2 priemonės valdytojas, veikdamas sąžiningai pagal savo vidaus taisykles ir standartines procedūras, kaip apdairus ir rūpestingas verslininkas, atlieka skolų išieškojimo procedūras pagal Probleminius Faktoringo sandorius (įskaitant Probleminio Faktoringo sandorio restruktūrizavimą, skolos mokėjimo grafiko išdėstymą Faktoringo gavėjui ir visus kitus PGF2 priemonės valdytojo vidaus taisyklėse bei standartinėse procedūrose numatytus skolų susigražinimo būdus). PGF2 priemonės valdytojas įsipareigoja, kad išieškodamas sumas laikysis gerosios ir sąžiningos skolų išieškojimo vykdymo praktikos.
  11. PGF2 priemonės valdytojas vykdo išieškojimą pagal visą Probleminio Faktoringo sandorio skolą, neatsižvelgiant į gautą Garantijos išmoką. PGF2 priemonės valdytojas pagal Faktoringo sandorį gavęs Išmoką, turi dėti visas pastangas susigrąžinti skolą, realizuojant regreso teisę pagal Faktoringo sandorį.
  12. PGF2 priemonės valdytojui išieškojus skolą, pagal kurią buvo atlikta Garantijos išmoka, iš šios sumos atėmus išieškojimo išlaidas (atimamos tik PGF2 priemonės valdytojo tretiesiems asmenims faktiškai sumokėtos išieškojimo išlaidos), *pari passu* principu PGF2 apskaičiuotą sumą, lygią 80 proc. nuo atgautos sumos, tačiau bet kuriuo atveju ne didesnę sumą nei „Invegos“ PGF2 priemonės valdytojui sumokėtą Garantijos pagal konkretų Faktoringo sandorį suma, PGF2 priemonės valdytojas, perveda šią sumą į Einamąją sąskaitą. Šia suma yra mažinama PGF2 priemonės valdytojui faktiškai išmokėta Garantijos išmokų suma.
  13. Išieškotas sumas PGF2 priemonės valdytojas į Einamąją sąskaitą perveda per 15 kalendorinių dienų nuo tokių sumų išieškojimo dienos, pavedimo paskirtyje nurodant „Išieškotos sumos pagal priemonę PGF2“.
  14. Jeigu Garantijos išmoka buvo atlikta pagal Faktoringo sandorį, kurio dalis Faktoringo avansų buvo išmokėta po Faktoringo avansų išmokėjimo laikotarpio pabaigos, išieškotų skolų procentinė dalis, kurią PGF2 priemonės valdytojas turi pervesti į Einamąją sąskaitą, skaičiuojama naudojant formulę:

S = G\* (1 – N / V) \*100

kur:

S – išieškotų skolų procentinė dalis;

G – Garantijos dydis ( 80 proc.);

N – Faktoringo avansų suma, išmokėta po Faktoringo avansų išmokėjimo laikotarpio pabaigos;

V – visa išmokėta Faktoringo sandorio avansų suma (Pavyzdžiui, PGF2 priemonės valdytojas išmokėjo MVĮ 300 EUR (V), bet iš jų 150 EUR buvo išmokėta po Faktoringo avansų išmokėjimo laikotarpio pabaigos (N), tuomet išieškotų skolų procentinė dalis (S) yra lygi 80 proc.\*(1- 150 EUR/300 EUR)\*100=40 proc.).

* 1. PGF2 priemonės valdytojas nedelsiant, bet ne vėliau kaip per 7 (septynias) kalendorines dienas po fakto nustatymo, privalo į Einamąją sąskaitą grąžinti:
     1. sumą, viršijančią Didžiausią išmokų sumą;
     2. už Reikalavimų neatitinkančius Faktoringo sandorius gautas Garantijos išmokas;
     3. bet kokias kitas „Invegai“ pagal Sutartį mokėtinas sumas, kurių konkretūs mokėjimo terminai Sutartyje nenumatyti.

**VIII SKYRIUS. Ataskaitų formos ir jų pateikimo tvarka**

* 1. PGF2 priemonės valdytojas „Invegai“ teikia šias ataskaitas:
     1. kas mėnesį – mėnesio ataskaitą apie Portfelį (Sutarties 14 priedas „Mėnesio ataskaita“).
     2. kas ketvirtį:
        1. ketvirtinę ataskaitą apie Faktoringo gavėjus (Sutarties 3 priedas „A1\_Faktoringo sandorio gavėjai“);
        2. ketvirtinę ataskaitą apie suteiktus Faktoringo sandorius (Sutarties 4 priedas „A2\_Faktoringo sandorio“);
        3. ketvirtinę ataskaitą apie Faktoringo sandorių judėjimą (Sutarties 5 priedas „B\_Faktoringo sandorių judėjimas“);
        4. ketvirtinę suvestinę ataskaitą (Sutarties 6 priedas „A3\_Suvestinė“);
        5. ketvirtinę ataskaitą apie pakeitimus (Sutarties 7 priedas „C\_Pakeitimai“);
        6. ketvirtinę ataskaitą apie Faktoringo sandorius, kurie išimami iš Portfelio (Sutarties 8 priedas „D\_Išimti iš Portfelio Faktoringo sandoriai“);
        7. ketvirtinę ataskaitą apie išieškotų sumų susigrąžinimą (Sutarties 9 priedas „E\_Duomenys apie išieškotas sumas“);
        8. ketvirtinę ataskaitą apie Probleminius Faktoringo sandorius (Sutarties 10 priedas „F\_Probleminiai Faktoringo sandorio sandoriai“);
        9. ketvirtinę ataskaitą apie visas per ataskaitinį ketvirtį atliktas viešinimo veiklas (Sutarties 11 priedas „G\_Viešinimo veiklos“);
        10. informaciją apie visus per ataskaitinį ketvirtį nustatytus Neatitikimus ir atnaujintą informaciją apie anksčiau praneštus nustatytus Neatitikimus
        11. ketvirtinę ataskaitą apie PGF2 priemonės valdytojo tinkamumo reikalavimų laikymąsi;
        12. ketvirtines finansines ataskaitas, jeigu jos neprieinamos viešai.
  2. Sutarties 8.1.1. papunktyje nurodytą ataskaitą PGF2 priemonės valdytojas „Invegai“ teikia už ataskaitinį kalendorinį mėnesį. Šią ataskaitą PGF2 priemonės valdytojas „Invegai“ teikia elektroniniu paštu [pgf2@invega.lt](mailto:pgf@invega.lt). Ataskaita pateikiama per 7 (septynias) kalendorines dienas po ataskaitinio kalendorinio mėnesio pabaigos arba, „Invegos“ prašymu, dažniau (kas savaitę, kas dvi savaites) per nurodytą terminą.
  3. Sutarties 8.1.2.1–8.1.2.9 ir 8.1.2.11 ir 8.1.2.12 papunkčiuose nurodytas ataskaitas PGF2 priemonės valdytojas „Invegai“ teikia už ataskaitinį kalendorinį ketvirtį. Šias ataskaitas PGF2 priemonės valdytojas „Invegai“ teikia elektroniniu paštu [pgf2@invega.lt](mailto:pgf2@invega.lt), jas pasirašant Elektroniniu parašu. Galutinės suderintos ataskaitos pateikiamos per 15 (penkiolika) kalendorinių dienų po ataskaitinio kalendorinio ketvirčio pabaigos.
  4. Sutarties 8.1.2.10 papunktyje nurodytus pranešimus PGF2 priemonės valdytojas „Invegai“ teikia ne vėliau kaip per 15 (penkiolika) kalendorinių dienų po kiekvieno ataskaitinio kalendorinio ketvirčio pabaigos. PGF2 priemonės valdytojas šiuos pranešimus „Invegai“ teikia elektroniniu paštu [pgf2@invega.lt](mailto:pgf2@invega.lt), pasirašytus Elektroniniu parašu. Tais atvejais, kai per ataskaitinį laikotarpį nėra Neatitikimų, apie kuriuos reikėtų pranešti, arba nėra naujos informacijos apie anksčiau praneštus nustatytus Neatitikimus, PGF2 priemonės valdytojas „Invegai“ pateikia informacinius pranešimus apie tai elektroniniu paštu [pgf2@invega.lt](mailto:pgf2@invega.lt) per 15 (penkiolika) kalendorinių dienų nuo ataskaitinio kalendorinio ketvirčio pabaigos.
  5. Jei PGF2 priemonės valdytojas įtaria nusikalstamą veiką ir (arba) korupcinio pobūdžio nusikalstamą veiką, susijusias su PGF2 priemonės lėšų neteisėtu gavimu ir (ar) panaudojimu, PGF2 priemonės valdytojas apie tai nedelsdamas, ne vėliau kaip per 7 (septynias) kalendorines dienas nuo informacijos apie veikas gavimo dienos, prieš tai informavęs „Invegą“, raštu informuoja atitinkamas institucijas.

**IX SKYRIUS. NEREIKŠMINGOS VALSTYBĖS PAGALBOS TEIKIMAS**

* 1. Faktoringo gavėjams, kuriems suteikiami į Portfelį įtraukti Faktoringo sandoriai, yra skaičiuojama ir teikiama *de minimis* pagalba pagal *De minimis* reglamentą ir PGF2 priemonės schemą. PGF2 priemonės valdytojas yra atsakingas užtikrinant, kad į Portfelį įtraukiami Faktoringo sandoriai būtų suteikiami atsižvelgiant į *De minimis* reglamentą ir PGF2 priemonės schemą.
  2. PGF2 priemonės valdytojas yra atsakingas už *de minimis* pagalbos Faktoringo gavėjui skaičiavimą ir registravimą Suteiktos valstybės pagalbos registre.
  3. PGF2 priemonės valdytojas iki pirmos Faktoringo sutarties pasirašymo dienos turi su Lietuvos Respublikos konkurencijos taryba pasirašyti Duomenų teikimo sutartį ir tapti Suteiktos valstybės pagalbos registro pagalbos teikėju bei pateikti Duomenų teikimo sutarties kopiją „Invegai“.
  4. PGF2 priemonės valdytojas iki pirmos Faktoringo sutarties pasirašymo dienos turi pasirengti ir pasitvirtinti *de minimis* pagalbos apskaičiavimo, suteikimo ir registravimo Suteiktos valstybės pagalbos registre tvarkos aprašą ir jo kopiją pateikti „Invegai“.
  5. PGF2 priemonės valdytojo su Faktoringo gavėju sudaromoje Faktoringo sutartyje turi būti nuostata, informuojanti Faktoringo gavėją, kad Faktoringo sandoris yra suteikiamas su *de minimis* pagalba.
  6. Teikiant *de minimis* pagalbą turi būti įsitikinama, ar MVĮ netaikoma kolektyvinė nemokumo procedūra ir ar jis neatitinka nacionalinės teisės kriterijų, pagal kuriuos kreditorių prašymu jam būtų taikoma kolektyvinė nemokumo procedūra, kaip nustatyta *De minimis* reglamento 4  straipsnio 6 dalies a punkte.

**X SKYRIUS. SUTARTIES ĮSIGALIOJIMAS IR NUTRAUKIMAS**

* 1. Sutartis įsigalioja nuo Sutarties pasirašymo momento ir galioja iki Sutarties pasibaigimo datos, išskyrus atvejus, kai Sutartis yra nutraukiama anksčiau laiko arba Sutartis yra pratęsiama.
  2. Šalys atsako už Sutartyje nustatytų įsipareigojimų nevykdymą ar netinkamą vykdymą. Vienai Šaliai nevykdant arba netinkamai vykdant įsipareigojimus, nustatytus Sutarties III skyriuje, kita Šalis Sutartyje nustatyta tvarka gali inicijuoti Sutarties nutraukimą.
  3. Sutartis anksčiau laiko gali būti nutraukiama:
     1. dėl esminio pažeidimo PGF2 priemonės valdytojui ar „Invegai“ nevykdant arba netinkamai vykdant Sutartyje nustatytus įsipareigojimus. Nustatant, ar Šalies padarytas pažeidimas yra esminis, turi būti vadovaujamasi Civilinio kodekso 6.217 straipsnio 2 dalies nuostatomis. Jeigu Sutartis nutraukiama dėl esminio pažeidimo, visas su jos nutraukimu susijusias tiesiogines išlaidas padengia esminį pažeidimą padariusi Šalis;
     2. tuo atveju, jei yra panaikinamas įnašas į INVEGOS fondą, sumažinama PGF2 priemonei skirta INVEGOS fondo grįžusių ir (ar) grįšiančių lėšų suma;
     3. dėl nenugalimos jėgos aplinkybių, kaip numatyta Sutarties 10.8–10.9 punktuose;
     4. kitais atvejais raštišku Šalių susitarimu.
  4. Remiantis Sutarties 10.3.1 papunkčiu, Sutartis gali būti nutraukiama tik atsižvelgiant į esminio pažeidimo pobūdį ir apimtis bei tik tuo atveju, kai esminių įsipareigojimų pagal Sutartį nevykdančiai Šaliai kita Šalis išsiunčia įspėjimą ne vėliau kaip prieš 60 (šešiasdešimt) kalendorinių dienų, kuriame nurodomos galimo Sutarties nutraukimo dėl esminio pažeidimo priežastys ir terminas pažeidimui ištaisyti.
  5. Nutraukus Sutartį anksčiau termino, kai Šalys susitarime dėl Sutarties nutraukimo nurodo, kad bus kreipiamasi dėl Garantijos išmokų pagal Probleminius Faktoringo sandorius po Sutarties nutraukimo, PGF2 priemonės valdytojas, privalo vykdyti Sutarties 3.3.24 papunktyje nurodytus įsipareigojimus, o „Invega“ tokiu atveju turi pareigą, PGF2 priemonės valdytojui kreipiantis dėl Garantijos išmokų pagal Probleminius Faktoringo sandorius, kurie buvo įtraukti į Portfelį iki Sutarties nutraukimo ir atitinka visas Sutarties sąlygas, mokėti Garantijos išmokas iki Didžiausios išmokų sumos. Šalių teisės ir atsakomybės bei kitos bendradarbiavimo sąlygos tokiu atveju detalizuojamos susitarime dėl Sutarties nutraukimo.
  6. Visais atvejais po Sutarties nutraukimo negali būti didinama į Portfelį įtrauktų Faktoringo sandorių limitų suma ir (ar) pratęsiami Maksimalūs mokėjimo atidėjimo pirkėjams terminai bei Faktoringo sandorių finansavimo laikotarpių trukmė.
  7. Jei Sutartis būtų nutraukiama PGF2 priemonės valdytojui atsisakant Garantijos išmokų pagal Faktoringo sandorius:
     1. teikiama galutinė PGF2 priemonės valdytojo ketvirtinė ataskaita;
     2. fiksuojamas Portfelio dydis Sutarties nutraukimo metu;
     3. pasirašomas susitarimas dėl Sutarties nutraukimo, kuriame numatoma išieškotų sumų pagal Probleminius Faktoringo sandorius, už kuriuos sumokėta Garantijos išmoka, grąžinimo ir ataskaitų apie išieškotas sumas pagal Probleminius Faktoringo sandorius, už kuriuos sumokėta Garantijos išmoka, teikimo tvarka, dokumentų saugojimo ir teikimo patikroms, Neatitikimų tyrimo pagal visus Faktoringo sandorius, kurie buvo ar yra įtraukti į Portfelį iki Sutarties nutraukimo, tvarka bei detalizuojamos kitos po Sutarties nutraukimo aktualios nuostatos.
  8. Jei susiklosto nuo Šalies nepriklausanti nenugalimos jėgos aplinkybė (išskyrus darbo ginčus, streikus ar finansinius sunkumus ir pan.), įskaitant INVEGOS fondo panaikinimą arba laikiną sustabdymą remiantis ES teisės aktu ar kitu būdu, arba LR Seimas, LR Vyriausybė ar kita valdžios institucija priima, pakeičia ar panaikina susijusius teisės aktus ir dėl tokios padėties ar aplinkybės, kurios padarinių neįmanoma likviduoti nepaisant visų dedamų pastangų, bet kuri Šalis, negalinti vykdyti savo įsipareigojimų pagal Sutartį, nedelsdama, bet ne vėliau nei per 15 (penkiolika) kalendorinių dienų, praneša apie tai kitai Šaliai rašytiniu pranešimu apie nenugalimos jėgos aplinkybes, kuriame nurodomas nenugalimos jėgos aplinkybės pobūdis, galima trukmė ir numatomas poveikis.
  9. Gavusios pranešimą apie nenugalimos jėgos aplinkybes, Šalys nedelsdamos pradeda konsultuotis ir deda visas pastangas, kad būtų kuo labiau sumažinta žala dėl nenugalimos jėgos aplinkybių atsiradimo, nes nėra laikoma, kad kuri nors Šalis nevykdo savo Sutartimi prisiimtų įsipareigojimų, jei ji negali jų vykdyti dėl nenugalimos jėgos aplinkybių. Jei, veikdamos sąžiningai, Šalys įsitikina, kad tolesnis PGF2 priemonės įgyvendinimas yra neįmanomas arba daug sunkesnis dėl nenugalimos jėgos aplinkybių, Sutartis nutraukiama.
  10. Suėjus Sutarties pasibaigimo datai arba nutraukus Sutartį anksčiau laiko, Šalys toliau vykdo įsipareigojimus, kilusius iš Sutarties vykdymo iki jos nutraukimo, bei įsipareigojimus nurodytus PGF2 priemonės įgyvendinimui taikytinuose teisės aktuose.

**XI SKYRIUS. BAigiamosios nuostatos**

* 1. Sutartis sudaryta lietuvių kalba vadovaujantis Lietuvos Respublikos įstatymais.
  2. Sutartis sudaryta 2 egzemplioriais, turinčiais vienodą juridinę galią, išskyrus atvejus, kai Sutartis pasirašoma elektroniniu parašu.
  3. Vykdant Sutartį Šalys įsipareigoja veikti geranoriškai, vykdyti prisiimtus įsipareigojimus ir nepiktnaudžiauti suteikiamomis teisėmis.
  4. Jeigu po Sutarties pasirašymo dienos kurios nors Sutarties nuostatos teisiškai taptų negaliojančiomis, toks negaliojimas neturėtų turėti įtakos likusių nuostatų galiojimui. Bet koks nuoseklumo trūkumas dėl minimo teisiško netinkamumo turi būti užpildytas nuostata, kuri atitiktų Sutarties esmę ir tikslą.
  5. Šalys susitaria, kad Sutarties sąlygos bus keičiamos esant šioms aplinkybėms, t. y., kai:
     1. keičiamos Aprašo sąlygos, tiesiogiai susijusios su konkrečių nacionalinių ar ES teisės aktų bei jų išaiškinimų, reglamentuojančių PGF2 priemonės įgyvendinimą, pakeitimais, Audito institucijų rekomendacijomis;
     2. keičiami Garantijos mokesčio ir išieškotų skolų INVEGOS fondui mokėjimo terminai, Tinkamumo laikotarpis ir (ar) Faktoringo sandorių Faktoringo avansų išmokėjimo laikotarpis;
     3. keičiamos Sutarties VIII skyriuje nustatytos ataskaitų formos ir jų pateikimo tvarka;
     4. keičiama Sutarto portfelio dydžio suma, padidinus arba sumažinus PGF2 priemonės valdytojui skirtą PGF2 priemonės lėšų sumą;
     5. keičiamas Faktoringo sandorių įtraukimo į Portfelį grafikas, padidinus arba sumažinus PGF2 priemonės valdytojui skirtą PGF2 priemonės lėšų sumą;
     6. tęsiamas Sutarties galiojimo terminas, tuo atveju, jei yra pratęsiamas Tinkamumo laikotarpis;
     7. kitais Sutartyje aiškiai nurodytais atvejais.
  6. Kiti Sutarties keitimai atliekami laikantis Lietuvos Respublikos civilinio kodekso nuostatų ir tik, jei neprieštarauja PGF2 priemonės įgyvendinimo sąlygoms.
  7. Sutarties pakeitimai įsigalioja juos pasirašius abiem Šalims.
  8. Šalių viena kitai siunčiami pranešimai turi būti rašytiniai ir siunčiami elektroniniu paštu Sutarties XII skyriuje nurodytais elektroninio pašto adresais, taip pat Sutarties 3.3.4 punkte nurodyta tvarka įgaliotiems asmenims arba Sutarties 11.10 punkte nurodytais atvejais registruotu paštu Sutarties XII skyriuje nurodytais adresais.
  9. Pirmenybė pagal Sutartį teikiamiems ir siunčiamiems dokumentams teikiama susirašinėjimui elektroniniu paštu ir elektroniniams dokumentams, pasirašytiems Elektroniniu parašu. Šalys susitaria, kad visi pranešimai, ataskaitos ar kiti dokumentai gali būti siunčiami registruotu paštu tik esant ryšio trikdžiams ar kitoms techninėms kliūtims arba išskirtiniais atvejais, kai norima įrodyti dokumento gavimo faktą ir (ar) siunčiamo dokumento turinį.
  10. Bet kuri Šalis per 5 (penkias) darbo dienas raštu praneša kitai Šaliai apie nurodyto elektroninio pašto adreso (įskaitant įgaliotus asmenis pagal Sutarties 3.3.4 punktą) ar buveinės registracijos adreso pasikeitimą. Kol nėra gavusi tokio pranešimo apie elektroninio pašto adreso ar buveinės registracijos adreso pasikeitimą, Šalis gali teisėtai perduoti pranešimus paskutiniu jai tinkamai praneštu adresu ir atlikti veiksmai bus laikomi atliktais tinkamai.
  11. Ginčai dėl Sutarties sprendžiami derybomis, o nepavykus susitarti, Lietuvos Respublikos teisės aktų nustatyta tvarka, taikant Lietuvos Respublikos teisę. Ginčai sprendžiami Lietuvos Respublikos teismuose.
  12. Sutarties priedai ir pakeitimai yra sudėtinė bei neatskiriama Sutarties dalis. Sutarties priedai:

1. Sutarties 1 priedas „PGF2 priemonės specialiosios sąlygos“;
2. Sutarties 2 priedas „Faktoringo sandorių įtraukimo į Portfelį grafikas“;
3. Sutarties 3 priedas „A1\_Faktoringo gavėjai“;
4. Sutarties 4 priedas „A2\_Faktoringo sandoriai“;
5. Sutarties 5 priedas „B\_ Faktoringo sandorių judėjimas“;
6. Sutarties 6 priedas „A3\_Suvestinė“;
7. Sutarties 7 priedas „C\_Pakeitimai“;
8. Sutarties 8 priedas „D\_Išimti iš Portfelio Faktoringo sandoriai“;
9. Sutarties 9 priedas „E\_Duomenys apie išieškotas sumas per einamąjį ketvirtį“;
10. Sutarties 10 priedas „F\_Probleminiai Faktoringo sandoriai“;
11. Sutarties 11 priedas „G\_Viešinimo veiklos“;
12. Sutarties 12 priedas „H\_Duomenys Garantijos išmokai gauti“;
13. Sutarties 13 priedas „Prašymas garantijos išmokai“;
14. Sutarties 14 priedas „Mėnesio ataskaita“;
15. Sutarties 15 priedas „Ataskaita apie Finansų tarpininko tinkamumo reikalavimų laikymąsi“.

**XII SKYRIUS. Sutarties šalių adresai ir rekvizitai**

|  |  |
| --- | --- |
| **PGF2 priemonės valdytojas,**  **atstovaujamas** | **„Invega“**  UAB „INVESTICIJŲ IR VERSLO GARANTIJOS“  Juridinio asmens kodas 110084026  Konstitucijos pr. 7, 09308 Vilnius  El. paštas [pgf@invega.lt](mailto:pgf@invega.lt)  Tel. (8 5) 2107510  A.s. LT544010051003955860  Luminor Bank AB  UAB „INVESTICIJŲ IR VERSLO GARANTIJOS“  Generalinis direktorius  \_\_\_\_\_\_\_\_\_\_\_\_\_\_\_\_\_\_\_\_\_\_\_\_  Kęstutis Motiejūnas |